text:
INDONESIA
Ndikufuna Kukayambira Apa
M’bale Alexander MacGillivray, yemwe anali mtumiki wa nthambi ku Australia, anali mu ofesi yake ndipo ankaganizira za nkhani inayake yofunika kwambiri. Nkhaniyi anali ataigainizira kwa masiku angapo ndipo inali yokhudza zilumba za m’dziko la Indonesia kumene kunalibe aliyense wolalikira. Kenako anaganiza zoti acheze ndi M’bale Frank Rice.
M’bale Rice, anali ndi zaka 28 ndipo anali atangofika kumene pa ofesi ya nthambi ya ku Australia. Iye anaphunzira choonadi ali wachinyamata, kenako anayamba kutumikira monga kopotala kapena kuti mpainiya. Pamene ankachita upainiyawo anapirira mavuto ambiri. Anali wakhama kwambiri moti kwa zaka zoposa 10 analalikira m’madera ambiri m’dziko la Australia. Iye ankayenda pa hatchi, pa njinga yakapalasa, pa njinga yamoto komanso pa galimoto yokhala ndi kalavani yomwe ankagonamo. Atakhala ku Beteli kwa nthawi yochepa, M’bale Rice anali wokonzeka kukayamba utumiki wake kugawo latsopano.
M’bale MacGillivray anaitana M’bale Rice mu ofesi yake. Kenako anatenga mapu n’kumulozera zilumba zomwe zinali kumpoto kwa dziko la Australia. Ndiyeno anamufunsa kuti: “Kodi ungakonde kukayamba kulalikira kudera ili? Kulibe m’bale aliyense kuzilumba zimenezi.”
M’bale Rice anakopeka ndi zilumba zambirimbiri zomwe zinkaoneka ngati miyala ya mtengo wapatali m’nyanja ya India. Zilumba zake zinali za Netherlands East Indies zomwe panopa ndi dziko la Indonesia. * Iye anavomera kukalalikira m’derali ndipo analoza likulu la dzikoli (lomwe panopa ndi Jakarta) n’kunena kuti: “Ndikufuna kukayambira apa.” Pazilumbazi pankakhala anthu ambirimbiri omwe anali asanamvepo uthenga wabwino wa Ufumu wa Mulungu.
Kulalikira Pachilumba cha Java
Mu 1931, M’bale Rice anafika mumzinda wa Jakarta womwe ndi waukulu komanso wodzaza ndi anthu pachilumba cha Java. Iye anachita lendi nyumba ina pafupi ndi mzindawu ndipo ankasungamo makatoni ambirimbiri a mabuku ofotokoza nkhani za m’Baibulo. Mwiniwake wa nyumbayo anali mzimayi ndipo anadabwa kwambiri ndi kuchuluka kwa mabukuwo.
M’bale Rice anati: “Poyamba ndinkasowa wocheza naye ndipo zimenezi zinkachititsa kuti ndizingoganizira zakunyumba. Ndinkangoona anthu atavala zovala zomwe anthu amavala nthawi yotentha. Koma ineyo ndinali ndidakali ndi zovala zanga zokhuthala zogwirizana ndi nyengo ya ku Australia moti ndinkamva kutentha kwambiri. Komanso sindinkadziwa Chidatchi kapena Chiindoneziya. Ndiyeno ndinapemphera kwa Yehova kuti andithandize. Kenako ndinaganiza zopita kumalo kumene anthu amagulitsa malonda kuti ndikakumane ndi anthu oyankhula Chingelezi. Kumeneku n’kumene ndinayambira kulalikira ndipo zinthu zinayenda bwino kwambiri.”
Popeza kuti anthu ambiri ku Jakarta ankalankhula Chidatchi, M’bale Rice anachita khama kwambiri kuphunzira chiyankhulochi moti pasanapite nthawi yaitali anayamba kulalikira kunyumba ndi nyumba. Anayambanso kuphunzira Chiindoneziya ndipo anachidziwa. M’bale Rice anati: “Koma vuto linali loti ndinalibe magazini alionse a m’Chiindoneziya. Ndiyeno tsiku lina, Yehova anandichititsa kukumana ndi mphunzitsi wina woyankhula Chiindoneziya yemwe anachita chidwi ndi choonadi. Nditamupempha kuti amasulire kabuku kakuti, Kodi Akufa Ali Kuti?, analola. Pasanapite nthawi anamasuliranso mabuku ena ndipo anthu ambiri oyankhula Chiindoneziya anayamba kuphunzira Baibulo.”
Mu November 1931, apainiya ena awiri ochokera ku Australia anafikanso ku Jakarta. Mayina awo anali Clem Deschamp wa zaka 25 ndi Bill Hunter wa zaka 19. M’bale Clem ndi Bill ankayenda ndi kalavani yokokedwa ndi galimoto yomwe ankagonamo. Kalavaniyo inali imodzi mwa makalavani oyambirira kufika ku Indonesia. Anyamatawa ataphunzira mawu ochepa a Chidatchi, anayamba kulalikira m’mizinda ikuluikulu ya ku Java.
Mpainiya winanso amene anabwera pambuyo pa abalewa anali Charles Harris. M’baleyu anali munthu wolimba mtima ndipo kwawo kunali ku Australia. Kuyambira mu 1935, m’baleyu analalikira m’madera ambiri a ku Java. Ankayenda ndi kalavani yomwe inkakokedwa ndi galimoto ndipo nthawi zina akamakalalikira, ankayenda pa njinga yake. M’baleyu ankagawira mabuku a m’zinenero zokwana 5. Zinenero zake zinali Chiarabu, Chitchainizi, Chidatchi, Chingelezi komanso Chiindoneziya. Nthawi zina m’baleyu ankagawira mabuku ochuluka kwambiri moti kwa zaka zingapo anagawirapo mabuku pafupifupi 17,000.
Chifukwa cha kuchuluka kwa mabuku amene M’bale Harris anagawira, anthu ambiri anachita chidwi ndipo ankafuna kudziwa zambiri. Mwachitsanzo, mkulu wina waboma ku Jakarta, anafunsa M’bale Deschamp kuti: “Kodi ku East Java kuli anthu angati amene akugwira ntchito yanuyi?”
M’bale Deschamp anayankha kuti: “Kuli munthu mmodzi basi.”
Mkuluyo anatsutsa mwamphamvu kuti: “Ayi, sindingakhulupirire zimenezo. Mabuku amene mwagawirawa akusonyeza kuti pali anthu ambiri amene akugwira ntchitoyi.”
Apainiya omwe anali oyamba kufika m’dzikoli ankasamukasamuka n’cholinga choti athandize anthu ambiri kuti amve uthenga wabwino. M’bale Hunter ananena kuti: “Tikafika pachilumba tinkalalikira pachilumba chonsecho ndipo nthawi zambiri sitinkayankhula ndi munthu maulendo awiri.” Pa nthawi imene apainiyawa ankasamukasamuka, ankafesa mbewu za choonadi zomwe patapita nthawi zinabala zipatso.—Mlal. 11:6; 1 Akor. 3:6.
Anthu a Pachilumba cha Sumatra Anamva Uthenga Wabwino
Chaka cha 1936 chitayandikira, apainiya a ku Java anakambirana zimene angachite kuti akalalikire ku Sumatra. Chilumbachi ndi cha nambala 6 pa zilumba zikuluzikulu padziko lonse. Pachilumbachi pali mizinda ikuluikulu ndipo chili pakatikati pa dziko lapansi komanso kuli mapiri ndi nkhalango zambiri zowirira.
Apainiyawa anagwirizana zoti atumizeko M’bale Rice ndipo anasonkherana ndalama zoti m’baleyu akagwiritse ntchito. Pasanapite nthawi yaitali, M’bale Rice anafika mumzinda wa Medan ku North Sumatra atanyamula zikwama ziwiri zoti azigwiritsa ntchito polalikira. Ananyamulanso makatoni 40 a mabuku ndipo anali ndi ndalama zochepa. Chifukwa choti anali ndi chikhulupiriro cholimba, m’baleyu anayamba kulalikira atangofika. Ankakhulupirira kuti Yehova amuthandiza pogwira ntchito yolalikirayi.—Mat. 6:33.
Mlungu womaliza umene M’bale Rice analalikira mumzinda wa Medan, anakumana ndi munthu wina wachidatchi yemwe anamupempha kuti akamwe naye limodzi khofi. M’baleyu anauza munthuyo kuti akufuna galimoto kuti akwanitse kulalikira uthenga wabwino pachilumba chonsecho. Munthuyo analoza galimoto yomwe inali yowonongeka n’kuuza m’baleyu kuti: “Ngati ungakwanitse kukonza galimotoyi, ukhoza kuigula pamtengo wa magiuda 100.” *
M’bale Rice anayankha kuti: “Sindikwanitse kupeza ndalama zimenezo.”
Kenako munthuyo anayang’ana m’baleyo n’kumufunsa kuti: “Kodi ukufunadi kulalikira pachilumba chonse cha Sumatra?”
Poyankha M’bale Rice anati: “Inde.”
Pamenepo bambo uja ananena kuti: “Chabwino. Ukhoza kutenga galimotoyi ngati ungakwanitse kuikonza. Ukadzapeza ndalamazo udzandipatse.”
M’bale Rice anayamba kukonza galimotoyo ndipo pasanapite nthawi inayamba kuyenda bwinobwino. Kenako M’bale Rice analemba kuti: “Ndinanyamuka ulendo wokalalikira anthu a ku Sumatra nditadzadza mabuku m’galimoto, ndili ndi mafuta okwanira komanso ndili ndi chikhulupiriro champhamvu kuti zinthu zikandiyendera bwino.”
Pamene chaka chimodzi chinkatha, n’kuti M’bale Rice atamaliza kulalikira pachilumba chonsecho ndipo kenako anabwerera ku Jakarta. Atafika ku Jakarta anagulitsa galimoto ija ndalama zokwana magiuda 100, n’kuzitumiza kwa munthu wachidatchi uja ku Medan.
Patadutsa milungu ingapo, M’bale Rice analandira kalata kuchokera ku ofesi ya nthambi ya ku Australia yomuuza kuti apite kukachita upainiya kudera lina. Nthawi yomweyo analongedza katundu wake n’kuyamba ulendo wokachita utumiki wake watsopano ku Indochina, komwe panopa ndi dziko la Cambodia, Laos ndi Vietnam.
^ ndime 4 Poyamba dzikoli linkadziwikanso kuti Dutch East Indies. Pa nthawi imene abalewa ankakambirana nkhaniyi, Adatchi anali atalamulira dzikoli kwa zaka 300. Adatchiwa ankachita bizinezi yogula ndi kugulitsa zokometsera zakudya. M’nkhaniyi tigwiritsa ntchito mayina a malo omwe anthu akuwadziwa panopa.
^ ndime 3 Ndalamazi ndi zofanana ndi madola pafupifupi 1,100 a ku America.


c: text/html

text:
Luso Loona Zinthu M’maganizo Mwathu
UBONGO wa munthu umangolemera pafupifupi kilogalamu imodzi ndi hafu koma zimene umachita n’zodabwitsa kwambiri. Anthufe tikadziwa zambiri zokhudza ubongo, timayamba kumvetsa mfundo yakuti ntchito za Yehova “ndi zodabwitsa.” (Sal. 139:14) Mwachitsanzo, ubongo umatithandiza kuona zinthu m’maganizo mwathu.
Nthawi zambiri anthufe tikamva zinthu kapena nkhani timatha kuziona m’maganizo mwathu ndipo zina zimakhala zosangalatsa. Mwachitsanzo, kodi munawerengapo kapena kuuzidwa za malo ena amene simunapiteko? Muyenera kuti munkatha kuona malowo m’maganizo mwanu. Tonsefe timatha kuyerekezera m’maganizo mwathu zinthu zimene sitinazimvepo, sitinazionepo, sitinazilawepo, sitinazigwirepo komanso sitinamvepo fungo lake.
Baibulo limanena kuti anthufe tinalengedwa m’chifaniziro cha Mulungu. (Gen. 1:26, 27) Izi zikusonyeza kuti nayenso Yehova amatha kuona zinthu m’maganizo mwake. Popeza iye ndi amene anatipatsa luso limeneli, ayenera kuti amafuna tiziligwiritsa ntchito kuti timvetse zolinga zake. (Mlal. 3:11) Komabe tiyenera kupewa kugwiritsa ntchito mosayenera luso limeneli n’kumayesetsa kuligwiritsa ntchito bwino. Tiyeni tione mmene tingachitire zimenezi.
TIZIPEWA KUGWIRITSA NTCHITO LUSOLI MOSAYENERA
(1) Tisamaganizire zinthu zolakwika kapena pa nthawi yosayenera.
Kuganizira zinthu zina si kolakwika ngati kukuchitika pa nthawi yoyenera. Tikutero chifukwa choti lemba la Mlaliki 3:1 limati chinthu “chilichonse chili ndi nthawi yake.” Koma zikhoza kutheka kuyamba kuganizira zinthu zina pa nthawi yolakwika. Mwachitsanzo, kodi ndi nzeru kuti maganizo athu aziyendayenda tikakhala pamisonkhano ndiponso tikamaphunzira patokha? Komanso nthawi zina tikhoza kuyamba kuganizira zinthu zimene Mulungu amadana nazo. Mwachitsanzo, Yesu anapereka chenjezo pa nkhani yoganizira zinthu zolakwika monga zachiwerewere. (Mat. 5:28). Ndipo munthu amene amakonda kuganizira zachiwerewere akhoza kuchitadi. Choncho tisalole kuti zimene timaganiza zitilepheretse kukhala pa ubwenzi ndi Yehova.
(2) Tisamaganize kuti chuma chingatiteteze.
Chuma chimathandiza koma tikhoza kukhumudwa tikamaganiza kuti chumacho chingatiteteze komanso kutipangitsa kukhala osangalala. Paja Solomo analemba kuti: “Zinthu zamtengo wapatali za munthu wachuma ndizo mzinda wake wolimba, ndipo m’maganizo mwake zili ngati mpanda woteteza.” (Miy. 18:11) Taganizirani zimene zinachitika ku Manila m’dziko la Philippines mu September 2009. Madzi anasefukira ndipo anawononga zinthu zambiri. Kodi anthu olemera anatetezedwa ndi chuma chawo? Ayi ndithu. Munthu wina amene chuma chake chambiri chinawonongeka anati: “Madzi osefukira anachititsa kuti olemera ndi osauka afanane chifukwa onse ankavutika.” Choncho si zoona kuti chuma chingatiteteze.
(3) Tisamadere nkhawa zinthu zimene mwina sizingachitike n’komwe.
Yesu ananena kuti tisamade nkhawa kwambiri za tsiku lotsatira. (Mat. 6:34) Munthu akamangoganizira zinthu zoipa zimene mwina sizingachitike amakhala wankhawa nthawi zonse. Anthufe tikhoza kufooka chifukwa chodera nkhawa zinthu zimene sizinachitike ndipo mwina sizidzachitika n’komwe. Malemba amasonyeza kuti munthu akhoza kutaya mtima kapenanso kudwala chifukwa cha nkhawa zoterezi. (Miy. 12:25) Choncho ndi nzeru kumvera malangizo a Yesu akuti tisamadere nkhawa kwambiri za mawa.
TIZIGWIRITSA NTCHITO LUSOLI MOYENERA
(1) Tizioneratu m’maganizo mwathu zinthu zoipa n’kuzipewa.
Baibulo limatilimbikitsa kuti tiziganizira zotsatira za zinthu zoipa. (Miy. 22:3) Tikamatero tikhoza kuoneratu mavuto amene angabwere tikasankha kuchita zinthu zinazake. Mwachitsanzo, ngati mwaitanidwa kuti mukacheze kwinakwake, mungagwiritse ntchito luso loona zinthu m’maganizo mwanu n’kudziwa ngati n’koyenera kupita kapena ayi. Mungaganizire anthu amene aitanidwa, kuchuluka kwa anthuwo komanso malo ndi nthawi yake. Ndiyeno dzifunseni kuti: Kodi kumeneko kukachitika zotani? Kodi zikakhala zogwirizana ndi mfundo za m’Baibulo? Kuchita zimenezi kungakuthandizeni kudziwiratu zimene zikachitike ku phwandolo. Tikamagwiritsa ntchito mwanzeru luso loona zinthu m’maganizo mwathu, tikhoza kupewa zinthu zimene zingasokoneze ubwenzi wathu ndi Yehova.
(2) Tiziganizira zimene tingachite tikakumana ndi mavuto.
Luso lotha kuona zinthu m’maganizo lingatithandizenso kuthana ndi mavuto. Tiyerekeze kuti mwasemphana maganizo ndi munthu wina mumpingo. Kodi mungatani kuti muyambenso kugwirizana naye? Pali zinthu zingapo zimene muyenera kuziganizira. Kodi munthuyo amalankhula bwanji? Kodi nthawi yabwino yolankhula naye ingakhale iti? Mungaganizirenso mawu amene mukanene komanso mmene mukawanenere. Kuganizira zimenezi kungakuthandizeni kupeza njira yabwino yokambirana naye. (Miy. 15:28) Izi zingathandize kuti mumpingo mukhale mtendere.
(3) Tiziganizira kwambiri zimene taphunzira m’Baibulo.
Kuwerenga Baibulo tsiku lililonse n’kofunika kwambiri. Koma kungowerenga si kokwanira. Tiziyesetsa kumvetsa zimene tikuphunzirazo komanso kuona mmene tingazigwiritsire ntchito pa moyo wathu. Tikamachita khama kuphunzira Baibulo timamvetsa bwino mmene Yehova amachitira zinthu. Ndiyeno luso lotha kuona zinthu m’maganizo mwathu lingatithandize kumvetsa bwino zimene tikuphunzira. Tiyerekeze kuti mukuwerenga buku lakuti, Tsanzirani Chikhulupiriro Chawo. Nkhani za m’bukuli zimatithandiza kuona m’maganizo mwathu anthu otchulidwa m’Baibulo komanso zimene zinawachitikira. Timatha kuona malo amene zinthuzo zinachitikira komanso kumva phokoso ndi fungo lomwe linalipo. Timathanso kuzindikira mmene anthuwo ankamvera. Izi zimathandiza chifukwa timaphunzira zambiri m’nkhaniyo komanso imatilimbikitsa ngakhale zitakhala kuti tinkaidziwa kale.
(4) Tiziyesetsa kukhala achifundo.
Munthu wachifundo amayesetsa kumva mumtima mwake mmene munthu wina akumvera. Yehova ndi Yesu ali ndi khalidweli ndipo tiyenera kuwatsanzira. (Eks. 3:7; Sal. 72:13) Ndiye kodi tingawatsanzire bwanji? Apanso tingathe kugwiritsa ntchito luso loona zinthu m’maganizo mwathu. Tikhoza kukhala kuti sitinakumanepo ndi mavuto amene m’bale kapena mlongo wina akukumana nawo. Komabe tingadzifunse kuti, ‘Kodi ndikanakhala ine ndikanamva bwanji? Nanga ndikanafuna kuti ena andichitire chiyani?’ Tikadzifunsa mafunsowa tikhoza kumvetsa mmene munthuyo akumvera. Zimenezi zingatithandize kuti tizichitira chifundo Akhristu anzathu komanso anthu amene timakumana nawo mu utumiki.
(5) Tiziganizira mmene zinthu zidzakhalire m’dziko latsopano.
Pali malemba ambiri amene amanena za mmene moyo udzakhalire m’Paradaiso. (Yes. 35:5-7; 65:21-25; Chiv. 21:3, 4) M’mabuku athu muli zithunzi zotithandiza kuona zinthu zimenezi m’maganizo mwathu. Izi zimatithandiza kudziwa kuti tidzasangalala kwambiri malonjezowa akadzakwaniritsidwa. Yehova amadziwa bwino za luso loona zinthu m’maganizo popeza iye ndi amene anatipatsa lusoli. Kugwiritsa ntchito luso limeneli n’kumaganizira zimene iye watilonjeza, kungatithandize kuti tizikhulupirira kwambiri kuti malonjezowo adzakwaniritsidwadi. Kungatithandizenso kuti tikhalebe okhulupirika komanso kuti tizipirira tikakumana ndi mavuto.
Tiziyamikira Yehova potipatsa luso lotha kuona zinthu m’maganizo mwathu. Luso limeneli lingatithandize kuti tizimutumikira mokhulupirika. Choncho tiyeni tizisonyeza kuti timayamikira lusoli poligwiritsa ntchito moyenera.

robotstxt: allowed

filter: keep


text:
SIERRA LEONE NDI GUINEA
Kuyambira mu 1915 mpaka 1947 Kale (Gawo 2)
Kulimbana ndi Anthu Otsutsa
Atsogoleri achipembedzo a ku Freetown ataona kuti anthu awo akukonda nkhani za M’bale Brown anayamba kuchita nsanje ndipo anakwiya kwambiri. Mu Nsanja ya Olonda ya December 15, 1923, munali mawu akuti: “Atsogoleri a zipembedzo akugwiritsa ntchito nyuzipepala ngati chibonga potsutsa choonadi. M’bale Brown wakhala akuwayankha ndipo olemba nyuzipepala akulembanso mfundo zake.” Atsogoleriwo anafika posowa chonena ndipo zinadziwika kuti ankanena zabodza. Mfundo za choonadi cha m’Baibulo zinafalitsidwa kwambiri moti anthu ankhaninkhani owerenga nyuzi ankapempha mabuku ofotokoza za m’Baibulo. Atsogoleriwa ankafuna kusokoneza anthu a Mulungu koma Yehova ‘anawabwezera zoipa zawo.’—Sal. 94:21-23.
Achinyamata ena amene anali mbali ya atsogoleriwo analengeza zoti achititsa misonkhano yotsutsa uthenga wa Ufumu umene ankautcha kuti “uthenga wa anthu otsatira Russell.” Ndiyeno M’bale Brown ananena mu nyuzipepala kuti akufuna kuti pakhale mtsutso pa nkhaniyi. Koma achinyamatawo anakana ndipo analusira mkonzi wa nyuzipepala amene analemba zimenezi. Anauzanso M’bale Brown kuti asadzapezekenso pa misonkhano yawo moti Alfred Joseph ndi amene ankapita.
Misonkhanoyi inkachitikira kutchalitchi cha Methodist chotchuka ku Freetown chotchedwa Buxton Memorial Chapel. Alfred anati: “Pa nthawi ya mafunso, ndinafunsa atsogoleri a chipembedzo cha Anglican za Utatu komanso ziphunzitso zina zabodza. Kenako tcheyamani anangonena kuti pasakhalenso aliyense wofunsa mafunso.”
Pa gulu la achinyamata otsutsa aja amene analipo usikuwo panali Melbourne Garber yemwe anali atamvetsera nkhani za “Baibulo” Brown. Iye ndi amene ananena kuti, “Komatu a Brown amalidziwa bwino Baibulo.” Gerber ataganizira bwinobwino zimene anamva anazindikira kuti wapeza chipembedzo choona. Ndiyeno anapempha M’bale Brown kuti azimuphunzitsa Baibulo. M’baleyo anamuitanira ku Phunziro la Nsanja ya Olonda lomwe linkachitikira kunyumba kwake. Achibale ake ankamutsutsa kwambiri koma iye sanabwerere m’mbuyo moti pasanapite nthawi anabatizidwa limodzi ndi anthu ena.
Apatu Satana analephera kusokoneza ntchito yolalikira imene inali itangoyamba kumene. Ndiyeno meya wa mzinda wa Freetown anauza achinyamata otsutsawo kuti: “Ngati ntchito iyi ikuchokera kwa anthu, sipita patali. Koma ngati ikuchokera kwa Mulungu, simungathe kuwaletsa.”—Mac. 5:38, 39.
Chipembedzo cha a Brown
Chakumayambiriro kwa mwezi wa May, mu 1923, M’bale Brown anapempha mabuku ku ofesi ya nthambi ya ku London. Pasanapite nthawi yaitali kunafika mabuku 5,000. Pambuyo pake kunabweranso mabuku ena. M’baleyu ankachititsanso msonkhano wa onse ndipo anthu ambiri ankabwera kudzamvetsera.
Ndiyeno magazini ina ya Nsanja ya Olonda ya chaka chomwechi inanena kuti: “Ntchito yolalikira yakula kwambiri [ku Sierra Leone] moti M’bale Brown wapempha thandizo. Panopa M’bale Claude Brown wa ku Winnipeg, yemwe poyamba ankakhala ku West Indies, wanyamuka kale kuti akamuthandize.”
M’bale Claude Brown anali atasonyeza kale kuti ndi wokhulupirika pa ntchito yolalikira uthenga wabwino. Iye anakana kulowerera nkhondo yoyamba yapadziko lonse, moti anazunzidwa kwambiri m’ndende za ku Canada komanso ku England. M’baleyu anatumikira ku Sierra Leone kwa zaka 4 ndipo ankalimbikitsa kwambiri abale ndi alongo.
Mlongo wina dzina lake Pauline Cole anati: “Ndisanabatizidwe mu 1925, M’bale Claude anandifunsa mafunso.
“Anandifunsa kuti: ‘Mlongo Cole, kodi zimene mwaphunzira m’buku lakuti Studies in the Scriptures mwazimvetsa bwinobwino? Sitikufunatu kuti mudzasiye choonadi chifukwa chakuti simunamvetse zimene Baibulo limaphunzitsa.’
“Poyankha, ndinati: ‘M’bale Claude, buku limeneli ndaliwerenga mobwerezabwereza ndipo ndasankha kutumikira Mulungu.’”
Pauline anatumikira Mulungu kwa zaka zoposa 60 ndipo anali mpainiya wapadera kwa zaka zambiri. Mlongoyu anamaliza utumiki wake padziko lapansi mu 1988.
William “Baibulo” Brown ankafunitsitsanso kuthandiza anthu kukhala ndi chizolowezi chophunzira Mawu a Mulungu. Pa nkhani imeneyi, Alfred Joseph anati: “Ndikakumana ndi M’bale Brown m’mawa uliwonse, ankakonda kunena kuti: ‘Mwadzuka bwanji M’bale Joe? Kodi lemba la tsiku la lero likuti bwanji?’ Ndikalephera kuyankha ankandiuza kuti ndiziwerenga kabuku kakuti Kuphunzira Malemba Tsiku ndi Tsiku kuti ndizidziwa lemba la tsiku lililonse. [Kale kabukuka kankatchedwa Daily Manna.] Choncho ndinkaoneratu lemba kuti asandichititse manyazi. Poyamba zimenezi sizinkandisangalatsa koma kenako ndinaona ubwino wake.”
Kunena zoona M’bale Brown anandithandiza kwambiri. Mu 1923, mpingo unakhazikitsidwa ku Freetown ndipo anthu 14 anabatizidwa. M’bale wina amene anabatizidwa anali George Brown ndipo izi zinachititsa kuti mumpingomo mukhale mabanja atatu a a Brown. Khama la mabanja atatuwa linachititsa kuti anthu a ku Freetown azinena Ophunzira Baibulo kuti ndi anthu a chipembedzo cha a Brown.


text:
555 Ainthu Ainthu Ainthu Mp3 Songs
- Sasi
- NA
- Simon
- 2014
- NA
- Bharath
555 Ainthu Ainthu Ainthu Songs List
Tags: 555 Ainthu Ainthu Ainthu songs 555 Ainthu Ainthu Ainthu mp3 songs download 555 Ainthu Ainthu Ainthu free music 555 Ainthu Ainthu Ainthu Tamil song 2013 download 555 Ainthu Ainthu Ainthu Tamil movie songs Tamil mp3 rips 555 Ainthu Ainthu Ainthu 320kbps 555 Ainthu Ainthu Ainthu 128kbps mp3 download mp3 music of 555 Ainthu Ainthu Ainthu download Tamil songs of 555 Ainthu Ainthu Ainthu soundtracks download Tamil songs listen 555 Ainthu Ainthu Ainthu Tamil mp3 songs 555 Ainthu Ainthu Ainthu songspk torrents download 555 Ainthu Ainthu Ainthu songs tracklist.


text:
NKHANI YA PACHIKUTO
Makhalidwe Abwino Angakuthandizeni Kuti Muzisangalala
Mtsikana wina, dzina lake Christina, anadabwa kwambiri atapeza chikwama muli ndalama zambiri. Ndalamazo zinali zofanana ndi malipiro amene akanalandira kwa zaka 20. Popeza ankadziwa mwini wake wa chikwamacho, kodi akanatani? Nanga mukanakhala inuyo mukanatani? Yankho limene mungapereke lingasonyeze ngati muli woona mtima komanso ngati mumaona kuti kuona mtima n’kofunika kapena ayi.
Mfundo za makhalidwe abwino ndi mfundo zimene munthu amatsatira pa moyo wake chifukwa choona kuti ndi zabwino komanso zofunika. Makhalidwe amenewa ndi monga kukhululuka, kukhulupirika, chikondi, kulemekeza moyo komanso kudziletsa. Makhalidwe amene timatsatira amakhudza mbali zosiyanasiyana za moyo wathu, monga mmene timachitira zinthu, zimene timaona kuti ndi zofunika, anthu amene timacheza nawo komanso malangizo amene timapereka kwa ana athu. Ngakhale kuti makhalidwe abwino ndi ofunika, n’zomvetsa chisoni kuti anthu ambiri alibe makhalidwe amenewa.
ANTHU ASIYA KUKHALA NDI MAKHALIDWE ABWINO
Mu 2008, akatswiri ena anachita kafukufuku kwa achinyamata a ku United States kuti adziwe mmene amaonera makhalidwe abwino. Ponena za kafukufukuyu, nyuzipepala ya The New York Times inalemba zimene David Brooks ananena. Nyuzipepalayo inanena kuti: “N’zomvetsa chisoni kuona kuti zimene achinyamata amaganiza komanso kulankhula zimasonyeza kuti samaona makhalidwe abwino kukhala ofunika.” Achinyamata ambiri amaona kuti kugwiririra komanso kupha munthu n’koipa, koma “kupatula pa zinthu zoopsa kwambiri ngati zimenezo, iwo sasiyanitsa n’komwe pakati pa makhalidwe abwino ndi oipa. Ngakhale atamva zoti wina amayendetsa galimoto ataledzera, amabera mayeso kapenanso kuti wina akumazembera mwamuna kapena mkazi wake n’kumakachita zibwenzi, saona kuti amenewa ndi makhalidwe oipa.” Mtsikana wina ananena kuti: “Nthawi zambiri sindimalimbana nazo zoti izi n’zabwino kapena zoipa.” Anthu ambiri amayendera mfundo yoti: ‘Palibe vuto ndi kuchita chilichonse chomwe mtima wako ukufuna, bola ngati iweyo ukuona kuti n’choyenera.’ Koma kodi ndi nzeru kutsatira mfundo imeneyi?
Ngakhale kuti mtima wa munthu ukhoza kumuchititsa kuti azikonda komanso kuchitira ena zinthu mwachifundo, mtima ndi ‘wonyenga kwambiri ndipo ungathe kuchita china chilichonse choipa.’ (Yeremiya 17:9) Timadziwa kuti zimenezi n’zoona chifukwa cha mmene anthu asinthira makhalidwe masiku ano ndipo n’zimene Baibulo linalosera. Linanena kuti: ‘M’masiku otsiriza anthu adzakhala odzikonda, okonda ndalama, odzimva, odzikweza, osakonda achibale awo [komanso] osadziletsa.’ Adzakhalanso “okonda zosangalatsa, m’malo mokonda Mulungu.”—2 Timoteyo 3:1-5.
Kudziwa kuti mtima ndi wonyenga kuyenera kutikumbutsa kuti tisamangochita chilichonse chomwe mtima wathu wafuna. N’chifukwa chake Baibulo limanena kuti: “Munthu wodalira mtima wake ndi wopusa.” (Miyambo 28:26) Koma kuti mtima wathu uzititsogolera bwino, tikufunika kuuphunzitsa mfundo zabwino zoti uzitsatira. Kodi mfundo zimenezi tingazipeze kuti? Anthu ambiri amatsatira mfundo zopezeka m’Baibulo chifukwa zimakhala zolondola komanso zothandiza.
MFUNDO ZOMWE TIYENERA KUTSATIRA
Mfundo za makhalidwe abwino zopezeka m’Baibulo zimasonyeza kuti zinalembedwa n’cholinga choti zithandize anthu kukhala ndi moyo wabwino. Mwachitsanzo, tiyeni tikambirane makhalidwe monga chikondi, chifundo, mtima wopatsa komanso kukhulupirika.
Chikondi.
Buku lina linanena kuti: “Chimwemwe chidzabwera pakhomo panu, ngati mwaphunzira kusonyeza ena chikondi.” Zimenezi zikusonyeza kuti mwachibadwa anthufe timafuna kukondedwa. Popanda kukondana, ndiye kuti sitingakhale osangalala.—Engineering Happiness—A New Approach for Building a Joyful Life.
Zimene Baibulo limanena: “Valani chikondi, pakuti chimagwirizanitsa anthu mwamphamvu kwambiri kuposa chinthu china chilichonse.” (Akolose 3:14) Munthu amene anauziridwa kulemba buku la Akolose ananenanso kuti: “Ngati . . . ndilibe chikondi, sindili kanthu.”—1 Akorinto 13:2.
Chikondi chimenechi si chimene chimakhala pakati pa mwamuna ndi mkazi, koma ndi chikondi chimene chimatsogoleredwa ndi mfundo za m’Baibulo. Chikondi chimenechi ndi chimene chingatilimbikitse kuti tithandize munthu yemwe sitikumudziwa popanda kuganizira kuti tilandirapo kenakake. Lemba la 1 Akorinto 13:4-7 limati: “Chikondi n’choleza mtima ndiponso n’chokoma mtima. Chikondi sichichita nsanje, sichidzitama, sichidzikuza, sichichita zosayenera, sichisamala zofuna zake zokha, sichikwiya. Sichisunga zifukwa. Sichikondwera ndi zosalungama, koma chimakondwera ndi choonadi. Chimakwirira zinthu zonse, . . . chimapirira zinthu zonse.”
Ngati m’banja mulibe chikondi chimenechi, aliyense amavutika makamaka ana. Mwachitsanzo, mayi wina, dzina lake Monica, analemba kuti ali mwana anachitidwapo nkhanza zosiyanasiyana monga kumenyedwa komanso kugwiriridwa. Iye ananena kuti: “Ndinkaona kuti palibe amene amandikonda komanso kuti ndilibe tsogolo lililonse.” Koma ali ndi zaka 15, Monica anayamba kukhala ndi agogo ake omwe anali a Mboni za Yehova.
Monica ananena kuti: “Ndinakhala ndi agogo anga kwa zaka ziwiri koma pa zaka zimenezo, ngakhale kuti ndinali wamanyazi, anandiphunzitsa kukonda komanso kucheza momasuka ndi anthu ndiponso kuganizira ena. Anandithandizanso kukhala munthu wodzilemekeza.” Panopa Monica anakwatiwa ndipo iye, mwamuna wake komanso ana awo atatu amasonyeza chikondi kwa ena mwa kuwaphunzitsa uthenga wa m’Baibulo.
Koma pali khalidwe lina lomwe ndi losemphana ndi khalidwe la chikondi. Khalidwe limeneli ndi kukonda ndalama. Anthu ambiri amaona kuti kukhala ndi chuma komanso katundu wochuluka n’kofunika kwambiri poyerekeza ndi chikondi. Komabe, kafukufuku amasonyeza kuti anthu amangofunikira ndalama zochepa kuti akhale ndi moyo wosangalala. Ndipo anthu amene amakonda kwambiri ndalama komanso katundu amakhala akuitana mavuto. Zimenezi n’zimene Baibulo limanena pa Mlaliki 5:10 kuti: “Munthu wokonda siliva sakhutira ndi siliva, ndipo wokonda chuma sakhutira ndi phindu limene amapeza. Zimenezinso n’zachabechabe.” Baibulo limanenanso kuti: “Moyo wanu ukhale wosakonda ndalama.”—Aheberi 13:5.
Chifundo komanso mtima wopatsa.
Nkhani ina imene inalembedwa ndi bungwe lina la payunivesite ya California, ku Berkeley, m’dziko la United States linanena kuti: “Kodi sizingakhale zosangalatsa kukhala ndi shopu yogulitsa chimwemwe chenicheni? Ngakhale kuti zingamveke ngati n’zosatheka, koma ndi zimene zimachitika ukamagula chinthu n’cholinga choti ukapatse munthu wina.” Mfundo yake pamenepa ndi yakuti, munthu amene wapereka mphatso kwa munthu wina ndi amene amakhala wosangalala kwambiri kuposa amene wailandirayo.
Zimene Baibulo limanena: “Kupatsa kumabweretsa chimwemwe chochuluka kuposa kulandira.”—Machitidwe 20:35.
Njira yabwino kwambiri yosonyezera mtima wopatsa ndi kugwiritsa ntchito nthawi yathu komanso mphamvu zathu pothandiza ena. Mwachitsanzo, mayi wina, dzina lake Karen, anaona mzimayi ndi ana ake awiri aakazi atangokhala m’galimoto, itawawonongekera. Mzimayiyo ndi mwana wake mmodzi ankapita kukakwera ndege koma galimoto yawoyo inkakanika kulira. Karen anawauza kuti akhoza kukawasiya kokwerera ndegeko, ngakhale kuti kunali kutali moti ankafunika kuyenda mphindi 45. Atakawasiya anapeza mwana wawo wina uja akudikirirabe m’galimoto ija, kenako anayamba kucheza.
Mtsikanayo ananena kuti: “Mwamuna wanga akubwera.”
Karen anayankha kuti: “Ndasangalala kuti mwamuna wanu akubwera kudzakuthandizani. Basi, ndikupita kukakonza maluwa ku Nyumba yathu ya ufumu, kapena kuti kutchalitchi.”
Mtsikanayo anamufunsa kuti: “Ndinu wa Mboni za Yehova?”
Karen anavomera ndipo anachezako pang’ono.
Patadutsa milungu ingapo, Karen analandira kalata. Kalatayo inanena kuti: “Ineyo ndi mayi anga sitidzaiwala zimene munatichitira tsiku lija. Kupanda kutithandiza ndege ikanatithawa. Tikufuna kukuthokozani kwambiri. Mbale wanga anandiuza kuti ndinu wa Mboni za Yehova. Ndamvetsano chifukwa chake munatithandiza. Mayi anga ndi a Mboni koma ineyo ndinasiya kusonkhana komanso kulalikira. Koma ndiyesetsa kuti ndiyambirenso mwamsanga.” Karen anasangalala kwambiri kuti anathandiza Akhristu anzake moti ananena kuti: “Zinandikhudza kwambiri mpaka ndinalira.”
Wolemba mabuku wina, dzina lake Charles D. Warner, analemba kuti: “Chinthu chokhazikitsa mtima pansi komanso chosangalatsa kwambiri . . . pa moyo wa munthu ndi kuthandiza ena, chifukwa ukamachita zimenezo umakhala ukudzithandizanso wekha.” Zimenezi n’zomveka chifukwa Mulungu anatilenga m’njira yakuti tizisonyeza makhalidwe amene iye ali nawo, osati kuti tizichita zinthu zodzikonda. (Genesis 1:27) Limodzi mwa makhalidwe amenewa ndi mtima wopatsa.
Kukhulupirika.
Khalidwe limeneli ndi lofunika kwambiri kwina kulikonse. Kusakhulupirika kumapangitsa kuti anthu azikhala mwamantha, azikayikirana komanso asamagwirizane.
Zimene Baibulo limanena: “Ndani amene angakhale mlendo m’chihema [cha Mulungu]? . . . Ndi amene akuyenda mosalakwitsa zinthu . . . ndi kulankhula zoona mumtima mwake.” (Salimo 15:1, 2) Munthu wokhulupirika amasonyeza khalidwe limeneli nthawi zonse ngakhale kuchita zimenezi kutakhala kovuta.
Kumayambiriro kwa nkhani ino tinanena za Christina yemwe anapeza chikwama cha ndalama. Cholinga chachikulu pa moyo wake chinali kusangalatsa Mulungu osati kulemera. Choncho, mwiniwake wa ndalamazo, atabwera kudzayang’ana ndalamazo, Christina anamuuza kuti zapezeka. Munthuyo anadabwa kwambiri ndi kukhulupirika kumene Christina anasonyeza. Ngakhale bwana wake anakhudzidwa kwambiri ndi zimene Christina anachitazi, moti anamukweza n’kukhala woyang’anira chipinda chosungiramo katundu. Udindo umenewu umafuna munthu wokhulupirika kwambiri. Umenewu ndi umboni wakuti mawu a pa 1 Petulo 3:10 ndi oona, omwe amati: “Amene akufuna kusangalala ndi moyo ndi kuona masiku abwino, aletse . . . milomo yake kuti isalankhule chinyengo.”
“UZIYENDA M’NJIRA YA ANTHU ABWINO”
Mfundo za makhalidwe abwino zopezeka m’Baibulo zimasonyeza kuti Mlengi wathu amatikonda chifukwa zimatithandiza kuti ‘tiziyenda m’njira ya anthu abwino.’ (Miyambo 2:20; Yesaya 48:17, 18) Ngati titatsatira malangizo amenewa tingasonyeze kuti timakonda Mulungu ndipo tidzapeza madalitso ochuluka. Ndipotu m’Baibulo muli lonjezo lakuti: “Sunga njira [za Mulungu], ndipo adzakukweza kuti ulandire dziko lapansi. Pamene oipa akuphedwa, iwe udzaona.”—Salimo 37:34.
Anthu amene amatsatira mfundo za m’Baibulo ali ndi tsogolo labwino kwambiri. Iwo adzakhala padziko lapansi pa nthawi imene anthu onse a makhalidwe oipa adzakhala atachotsedwa. Choncho ndi bwino kutsatira mfundo za makhalidwe abwino zopezeka m’Baibulo.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
3 Yehoramu+ mwana wa Ahabu, anakhala mfumu ya Isiraeli ku Samariya m’chaka cha 18 cha Yehosafati mfumu ya Yuda, ndipo analamulira kwa zaka 12.
2 Iye anali kuchita zoipa pamaso pa Yehova,+ koma osati ngati mmene anachitira bambo ake+ kapenanso mmene anachitira mayi ake. Iye anachotsa chipilala chopatulika+ cha Baala chimene bambo ake anapanga.+
3 Komabe, anaumirira osasiya kuchita machimo a Yerobowamu+ mwana wa Nebati, amene anachimwitsa+ nawo Isiraeli.
4 Mesa+ mfumu ya Mowabu anali woweta nkhosa. Ankapereka kwa mfumu ya Isiraeli ana a nkhosa 100,000, ndi nkhosa zamphongo zosameta ubweya zokwana 100,000 monga msonkho.
5 Ahabu atangomwalira,+ mfumu ya Mowabu inapandukira+ mfumu ya Isiraeli.
6 Pa nthawiyo, Mfumu Yehoramu inatuluka ku Samariya n’kukasonkhanitsa+ Aisiraeli onse.
7 Kuwonjezera apo, inatumiza uthenga kwa Yehosafati mfumu ya Yuda, wakuti: “Mfumu ya Mowabu yandipandukira. Kodi upita nane kukamenya nkhondo ku Mowabu?” Yehosafati anayankha kuti: “Inde ndipita.+ Iwe ndi ine ndife amodzi. Anthu ako ndi anthu anga ndi amodzi.+ Mahatchi anga n’chimodzimodzi ndi mahatchi ako.”
8 Yehosafati anafunsa kuti: “Tidzera njira iti?” Yehoramu anayankha kuti: “Tidzera njira ya m’chipululu cha Edomu.”+
9 Choncho mfumu ya Isiraeli, mfumu ya Yuda, ndi mfumu ya Edomu+ ananyamuka n’kuyenda mozungulira kwa masiku 7. Koma kuchipululuko kunalibe madzi oti anthuwo amwe pamodzi ndi ziweto zimene anali kuyenda nazo.
10 Kenako mfumu ya Isiraeli inati: “Kalanga ine! Yehova wasonkhanitsa ife mafumu atatu kuti atipereke m’manja mwa Mowabu!”+
11 Pamenepo Yehosafati anati:+ “Kodi kuno kulibe mneneri wa Yehova?+ Ngati alipo tiyeni tifunsire kwa Yehova kudzera mwa iye.”+ Ndiyeno mmodzi mwa atumiki a mfumu ya Isiraeli anayankha kuti: “Kuli Elisa+ mwana wa Safati, amene anali kuthirira Eliya madzi osamba m’manja.”+
12 Atamva zimenezo, Yehosafati anati: “Mawu a Yehova ali mwa iye.” Choncho mfumu ya Isiraeli, Yehosafati, ndi mfumu ya Edomu, anapita kwa Elisa.
13 Elisa anafunsa mfumu ya Isiraeli kuti: “Ndili nanu chiyani?+ Pitani kwa aneneri+ a bambo anu ndi kwa aneneri a mayi anu.” Koma mfumu ya Isiraeliyo inati: “Ayi musatero, chifukwa Yehova wasonkhanitsa ife mafumu atatu kuti atipereke m’manja mwa Mowabu.”+
14 Elisa anayankha kuti: “Pali Yehova wa makamu Mulungu wamoyo amene ndimam’tumikira,+ pakanakhala kuti palibe Yehosafati mfumu ya Yuda, sindikanakuyang’anani+ n’komwe kapena kukusamalani.+
15 Anthu inu, ndiitanireni woimba zeze.”+ Woimba zezeyo atangoyamba kuimba, dzanja+ la Yehova linakhala pa Elisa.
16 Kenako iye anati: “Yehova wanena kuti, ‘Mukumbekumbe ngalande m’chigwa chonsechi,+
17 chifukwa Yehova wanena kuti: “Anthu inu simuona mphepo kapena mvula, koma chigwa chonsechi chidzaza madzi.+ Inu pamodzi ndi ziweto zanu, ndithu mumwa madziwo.”’+
18 Zimenezi ndi zinthu zazing’ono kwambiri pamaso pa Yehova,+ ndipo ndithu apereka Amowabu m’manja mwanu.+
19 Choncho mukagwetse mzinda uliwonse wokhala ndi mpanda wolimba kwambiri,+ mzinda uliwonse wabwino kwambiri,+ ndi mtengo uliwonse wabwino.+ Mukatseke akasupe onse amadzi, ndipo mukawononge malo alionse abwino mwa kuponyapo miyala.”
20 Ndiyeno zinachitika n’zakuti, pa nthawi yopereka nsembe yambewu+ m’mawa,+ anangoona madzi akuyenda kuchokera cha ku Edomu, ndipo malo onsewo anadzaza madzi.
21 Amowabu onse atamva kuti kwabwera mafumu kudzamenyana nawo, anasonkhanitsa amuna ambiri kuyambira amsinkhu wopita ku nkhondo+ kupita m’tsogolo, ndipo anakaima m’malire.
22 Atadzuka m’mawa, dzuwa linawalira pamadzi aja, moti kwa Amowabu amene anali kutsidya linalo, madziwo anaoneka ofiira ngati magazi.
23 Ataona zimenezi, anayamba kunena kuti: “Amenewa ndi magazi. Ndithu mafumu aja aphedwa ndi lupanga. Ndiye kuti aphana okhaokha. Tsopano Amowabu inu, tiyeni tikafunkhe!”+
24 Iwo atalowa mumsasa wa Aisiraeli,+ nthawi yomweyo Aisiraeli ananyamuka n’kuyamba kuwapha. Amowabuwo anayamba kuthawa,+ ndipo Aisiraeli anathamangitsa Amowabuwo n’kumawapha mpaka kukalowa ku Mowabu.
25 Ndiyeno Aisiraeliwo anayamba kugwetsa mizinda.+ Pamalo alionse abwino, aliyense anali kuponyapo mwala mpaka kudzaza malo onsewo. Anatseka kasupe aliyense wamadzi+ ndi kugwetsa mtengo uliwonse wabwino.+ Koma miyala ya mzinda wa Kiri-hareseti+ yokha anaisiya. Oponya miyala anazungulira mzindawo n’kuuponya miyala.
26 Mfumu ya Mowabu itaona kuti nkhondo yaikulira, nthawi yomweyo inatenga amuna 700 amalupanga pofuna kudutsa kuti ikapeze mfumu ya Edomu,+ koma iwo analephera.
27 Pomalizira pake, mfumu ya Mowabu inatenga mwana wake wamwamuna woyamba kubadwa amene akanalowa ufumu m’malo mwake, n’kumupereka+ nsembe yopsereza pakhoma. Choncho panabuka mkwiyo waukulu kwambiri wokwiyira Aisiraeli, motero iwo analeka kumenyana ndi mfumu ya Mowabu ndipo anabwerera kwawo.
Patsani ena
Patsani ena
2 Mafumu 3
Baibulo la Dziko Latsopano la Malemba Opatulika
https://www.jw.org/finder?docid=1011452&Book=12&Chapter=3&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D12%26Chapter%3D3%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
N'zogwirizana ndi FSX ndi FS2004. Kusankha kwa okhazikitsa. Ichi ndi Italian ang'onoang'ono amphibious seaplane, yopuma, zoyendetsedwa ndi Injiniyo kumbuyo. Iwo akhoza kutera pa madzi ndi pa dziko, wotha kusankha osiyanasiyana okongola! The zithunzi khalidwe kwambiri, pali kwenikweni palibe cholakwika, mkati ndi wokongola kwambiri. Zonse amatsatira mu 3D.
phokoso amaoneka mungazikwanitsedi ndiponso yomweyo kumiza ife chipangizo. The lakutsogolo ndi zinchito ndi chathunthu.
Musaiwale kuwerenga malangizo mu owona zotsatirazi: FN333_check.htm, ndi FN333_ref.htm panel_FN333.htm kwambiri redme.txt
zofunika:
Max. Msanga S / L: 177 mph Onenepa Liwiro (Ldg yosinthira..): 68 mph Sitima Liwiro (70% pwr): 164 mph Sitima Liwiro (60% pwr): 152 mph Mafuta mowa: 11.1 Agal / hr Service Kudenga: 18 500 Ft Kuthamanga (dziko): 950 Ft Kuthamanga (madzi): 1565 Ft Tikufika m'kupita (dziko): 660 Ft Tikufika m'kupita (madzi): 625 Ft Osiyanasiyana: 625 miles


text:
NKHANI YA PACHIKUTO
N’chifukwa Chiyani Anthu Akusiya Zipembedzo Zawo?
Bambo ena a ku Turkey, dzina lawo a Gaffar, ankadabwa ndi zimene ankaphunzira kuchipembedzo chawo zoti Mulungu adzawotcha anthu kumoto. Nawonso akazi awo, dzina lawo a Hediye, anayamba kukayikira chipembedzo chawo ali ndi zaka 9. Mayiwa anati: “Kutchalitchi kwathu ankatiphunzitsa kuti Mulungu analemberatu chilichonse chimene chimachitika pa moyo wa munthu. Ndiye popeza ndinali wamasiye, ndinkaona kuti Mulungu si wachilungamo moti ndinkadzifunsa kuti, ‘Kodi ndinamulakwira chiyani Mulungu?’ Zimenezi zinkandipweteka kwambiri moti nthawi zambiri ndinkalira usiku wonse. Pamene ndinkakwanitsa zaka 15, ndinkangopita kutchalitchi mwamwambo chabe.”
KODI nanunso munakhumudwa ndi chipembedzo chanu ndipo munasiya kupemphera? Ngati ndi choncho, dziwani kuti si inu nokha. M’mayiko ambiri chiwerengero cha anthu opemphera chayamba kuchepa moti tsogolo la zipembedzo likukayikitsa. Mwachitsanzo taonani mmene zinthu zasinthira m’mayiko otsatirawa.
Kodi Vuto Lagona Pati?
Anthu ambiri akumaona kuti zipembedzo zawagwiritsa fuwa la moto. Akumati akaganizira zimene anthu opemphera akuchita, akumakhumudwa kwambiri. Mwachitsanzo, anthu opemphera ndi amene akumakhala patsogolo kuchita zachiwawa komanso kupha anzawo. M’malo moti akhale zitsanzo zabwino, akuluakulu a zipembedzo akumachita khalidwe la chiwerewere mopanda manyazi m’pang’ono pomwe. Ndiyeno anthu akaona zimenezi, akumaganiza zongodula phazi. Koma panopa tiyeni tione zifukwa zinanso zimene zikuchititsa kuti anthu asiye kupita ku zipembedzo zawo.
Mayiko ambiri akutukuka: Lipoti la bungwe lina linanena kuti, “Munthu akayamba kulemera amaiwala Mulungu.” (Global Index of Religion and Atheism) Zimenezi n’zoona chifukwa m’mayiko ambiri omwe zinthu zikuyenda bwino, anthu ambiri akusiya kupemphera. Pulofesa wina wa zachuma, dzina lake John V. C. Nye, anati: “M’mayiko ena anthu ndi olemera kwambiri moti chuma chawo chikumaposa cha mafumu omwe anali olemera kwambiri zaka 200 zapitazo.”
ZIMENE BAIBULO LIMANENA: Baibulo linaneneratu kuti ‘m’masiku otsiriza,’ anthu adzakhala okonda ndalama ndiponso okonda zosangalatsa kuposa Mulungu komanso anthu anzawo. (2 Timoteyo 3:1-5) Munthu wina wolemba Baibulo ankadziwa kuti nthawi zina kukhala ndi chuma kumapangitsa munthu kuiwala Mulungu. Choncho anapempha Yehova Mulungu kuti: “Musandipatse umphawi kapena chuma . . . kuti ndisakhute kwambiri n’kukukanani.”—Miyambo 30:8, 9.
Anthu sakusangalala ndi makhalidwe komanso miyambo ya zipembedzo zawo: Anthu ambiri, makamaka achinyamata, akumaona kuti kupemphera n’kutaya nthawi. Koma pali anthu enanso omwe ayamba kukayikira zipembedzo zawo. Munthu wina wa ku Scotland, dzina lake Tim Maguire, anati: “Anthu ambiri asiya kupemphera chifukwa akhumudwa ndi zimene zipembedzo zawo zikuchita. Akuona kuti atsogoleri a zipembedzo zawo, omwe amayenera kukhala zitsanzo zabwino, ndi amenenso ali atambwali otheratu.”
ZIMENE BAIBULO LIMANENA: Yesu anachenjeza ophunzira ake kuti m’masiku otsiriza kudzabwera aneneri onyenga. Koma kodi aneneri onyengawa akanawadziwa bwanji? Anawauza kuti: “Mudzawazindikira ndi zipatso zawo. . . . Mtengo uliwonse wabwino umabala zipatso zabwino, koma mtengo uliwonse wovunda umabala zipatso zopanda pake.” (Mateyu 7:15-18) “Zipatso zopanda pake” zimenezi ndi monga kulowerera ndale komanso kulimbikitsa makhalidwe oipa monga kugonana kwa amuna kapena akazi okhaokha. (Yohane 15:19; Aroma 1:25-27) M’malo mophunzitsa Mawu a Mulungu, aneneri onyengawa amangokhalira kuphunzitsa zinthu za m’mutu mwawo komanso kuchita miyambo yachikunja. (Mateyu 15:3, 9) Komatu Yesu anawauza kuti adyetse nkhosa zake. (Yohane 21:17) Ndiye m’malo mophunzitsa anthu mawu a Mulungu, akumangowamata phula m’maso.
Atsogoleri ambiri a zipembedzo ndi adyera: Lipoti lina linanenanso kuti, anthu ambiri akusiya kupemphera chifukwa akuona kuti nkhani yaikulu m’zipembedzomu ikumangokhala perekaniperekani. (Pew Research Center) Kuwonjezera pamenepa, atsogoleri ambiri a zipembedzo akukhala moyo wofewa kwambiri, chonsecho nkhosa zawo zili mu umphawi wadzaoneni. Mwachitsanzo, mumzinda wina ku Germany muli Akatolika ambiri osauka. Koma Bishopu wawo ndi wolemera kwambiri moti anthu akumudzudzula chifukwa akuona kuti amawadyera masuku pamutu. Lipoti linanso linanena kuti ku Nigeria, “kuli anthu 100 miliyoni omwe amasowa ndi ya mchere yomwe, koma abusa a matchalitchi awo amachita kusambira mu ndalama.”
ZIMENE BAIBULO LIMANENA: Mtumwi Paulo analemba kuti: “Mawu a Mulungu sitichita nawo malonda.” (2 Akorinto 2:17) Pa nthawi imene Paulo ankalemba mawu amenewa, n’kuti ali ndi udindo waukulu kwambiri mumpingo. Koma m’malo momangodikira kuti anthu azimupatsa ndalama, Paulo ankagwira ntchito mwakhama. Ankachita zimenezi kuti asapatse ena chintchito choti azimusamalira. (Machitidwe 20:34) Zimene ankachitazi zikusonyeza kuti ankamvera zimene Yesu ananena zoti: “Munalandira kwaulere, patsani kwaulere.”—Mateyu 10:7, 8.
Zimenezi n’zimenenso a Mboni za Yehova amachita. Amagawira anthu mabuku, magazini, timapepala komanso zinthu zina zofotokoza mfundo za m’Baibulo kwaulere. Komanso samatolera chakhumi kapena kuyendetsa mbale ya chopereka. Ndalama zimene amayendetsera ntchito yawo zimakhala zimene anthu amapereka mwa kufuna kwawo.—Mateyu 6:2, 3.
Baibulo Linaneneratu Kuti Anthu Ambiri Adzasiya Kupemphera
Zaka zapitazo, palibe amene ankalota kuti zimenezi zingachitike. Komatu Mulungu ananeneratu m’Baibulo kuti anthu adzasiya kupita kuzipembedzo zawo. Anagwiritsa ntchito mawu ophiphiritsa ponena za zipembedzo zonse zabodza. Ananena kuti zipembedzozi zili ngati “hule” ndipo anazitchula ndi dzina lakuti, “Babulo Wamkulu.”—Chivumbulutso 17:1, 5.
M’pake kuti anazitchula kuti “hule,” chifukwa hule sakhala ndi mwamuna mmodzi. Nazonso zipembedzozi zimanena kuti zimalambira Mulungu yekha basi, chonsecho zimagwirizana kwambiri ndi atsogoleri andale kuti zikhale ndi mphamvu komanso kuti zipeze chuma. N’chifukwa chake lemba la Chivumbulutso 18:9 limanena kuti: ‘Mafumu a dziko lapansi anachita naye dama.’ Dzina lakuti “Babulo Wamkulu” ndi loyenereranso, chifukwa linachokera ku dzina la mzinda wakale wa Babulo. Anthu a mumzindawu ankakhulupirira zinthu zabodza komanso ankachita zamizimu. Nazonso zipembedzozi zimatchedwa Babulo Wamkulu chifukwa zimaphunzitsa zinthu zabodza monga Utatu, kukhulupirira mizimu komanso zoti mzimu umapitirizabe kukhala ndi moyo munthu akafa. *—Yesaya 47:1, 8-11.
Mzinda wakale wa Babulo unali wotetezeka kwambiri chifukwa unazunguliridwa ndi mtsinje wa Firate. Ndiye Amedi ndi Aperisi anaphwetsa mtsinjewu ndipo anadutsa bwinobwino n’kulanda mzindawu popanda wolimbana naye. (Yeremiya 50:1, 2, 38) Tangoganizani, asilikaliwa analanda mzindawo usiku umodzi wokha basi.—Danieli 5:7, 28, 30.
Zipembedzo zabodza zomwe ndi Babulo Wamkulu zilinso “pamadzi ambiri.” Baibulo limanena kuti madzi amenewa ‘akuimira mitundu ya anthu komanso makamu.’ (Chivumbulutso 17:1, 15) Ndiyeno linaneneratu kuti madziwa adzauma ndipo zimenezi zidzasonyeza kuti Babulo Wamkulu watsala pang’ono kuwonongedwa. (Chivumbulutso 16:12; 18:8) Koma kodi Babulo Wamkuluyu adzawonongedwa ndi ndani? Adzawonongedwa ndi olamulira a dzikoli. Zimenezi zingaoneke zosatheka chifukwa panopa a zipembedzo ndi olamulira a dzikoli, ali khethekhethe. Koma mofanana ndi Babulo wakale, yemwe ankaoneka ngati wosagonjetseka, Babulo Wamkuluyu adzawonongedwa ndithu, ndipo olamulirawa adzamutembenukira poyerayera n’kumuwononga.—Chivumbulutso 17:16, 17. *
“Tulukani Mwa Iye”
Monga taonera, Babulo Wamkulu yemwe akuimira zipembedzo zonse zabodza, awonongedwa posachedwapa. Choncho Mulungu akuchenjeza anthu kuti: “Tulukani mwa iye anthu anga, ngati simukufuna kugawana naye machimo ake, ndiponso ngati simukufuna kulandira nawo ina ya miliri yake.” (Chivumbulutso 18:4) Apatu n’zoonekeratu kuti Mulungu akufuna kuthandiza anthu a mitima yabwino omwe akupusitsidwa ndi zipembedzo zabodza kuti asakumane ndi tsoka limeneli.
A Gaffar komanso a Hediye, omwe tawatchula kumayambiriro aja, anamvera chenjezo limeneli. A Gaffar asanaphunzire Baibulo, ankalambira Mulungu chifukwa choopa kuti adzawawotcha kumoto. Koma ataphunzira Baibulo ananena kuti: “Ndinasangalala kwambiri nditazindikira kuti Yehova ndi Mulungu wachikondi komanso kuti amafuna tizimumvera chifukwa chomukonda, osati chifukwa cha mantha.” (1 Yohane 4:8; 5:3) Nawonso a Hediye, mtima unakhala pansi atadziwa kuti si Mulungu amene anapangitsa kuti akhale amasiye komanso kuti sanalemberetu zonse zimene zidzachitike pa moyo wawo. Anasangalalanso kwambiri atawerenga lemba la Yakobo 1:13, lomwe limanena kuti Mulungu sayesa munthu ndi zinthu zoipa. Choncho a Gaffar komanso a Hediye, atazindikira kuti ali m’chipembedzo chabodza, anathawa m’Babulo Wamkulu n’kulowa m’chipembedzo choona.—Yohane 17:17.
Ndiyetu anthu onse amene akutuluka m’Babulo Wamkulu, n’kuyamba ‘kulambira Atate motsogoleredwa ndi mzimu ndi choonadi,’ akuchita zinthu mwanzeru kwambiri. (Yohane 4:23) Posachedwapa, anthu amenewa adzasangalala kukhala ‘m’dziko lapansi lodzaza ndi anthu odziwa Yehova ngati mmene madzi amadzazira nyanja.’—Yesaya 11:9.
Popeza Mulungu “sanganame,” sitikukayikira kuti zipembedzo zonse zabodza zidzawonongedwa. (Tito 1:2) Koma chipembedzo choona chidzakhalapo mpaka kalekale.
^ ndime 16 Kuti mudziwe zambiri pa nkhani yonena za Babulo Wamkulu, zomwe zimachitika munthu akamwalira, kukhulupirira mizimu komanso nkhani zina, werengani buku lakuti, Kodi Baibulo Limaphunzitsa Chiyani Kwenikweni? Bukuli likupezekanso pa webusaiti yathu ya www.jw.org/ny.
^ ndime 18 Onani nkhani yakuti, “Zimene Baibulo Limanena—Kodi Dzikoli Lidzathadi?” patsamba 14.
Onaninso
Zimene Baibulo Limanena pa Nkhani ya Zipembedzo
Baibulo limanena chifukwa chake pali zipembedzo zambiri chonchi.
Kodi Pali Chipembedzo Chimene Mungachikhulupirire?
Kodi nthawi ina chipembedzo chinakukhumudwitsanipo? Ngati zimenezi zinakuchitikirani, mwina zingakuvuteni kukhulupirira chipembedzo chilichonse. Kodi kuphunzira Baibulo kungakuthandizeni bwanji pa nkhani imeneyi?


text:
NSANJA YA OLONDA (YOPHUNZIRA) AUGUST 2013
Magaziniyi ikufotokoza zimene tingachite kuti tikhalebe oyera, tikhale oyenera kugwira ntchito ya Mulungu, tipewe kuimba Mulungu mlandu pa mavuto athu komanso kuti tisafooke kapena kukhumudwa.
Mwapatulidwa
Onani zinthu 4 zimene zingatithandize kukhalabe oyera ndiponso kuti Mulungu azitigwiritsa ntchito.
Mafunso Ochokera kwa Owerenga
Kodi n’zoyenera kuti makolo achikhristu azikhala pamodzi ndi mwana wawo wochotsedwa pa misonkhano yampingo?
Yehova ‘Amanyamula Katundu Wanga Tsiku ndi Tsiku’
Kodi n’chiyani chathandiza mlongo wina wa ku Namibia kuchita upainiya kwa zaka zoposa 20 ngakhale kuti amadwaladwala?
‘Musakwiyire Yehova’
Anthu ena amakwiyira Mulungu mumtima mwawo. Amamuimba mlandu pa mavuto awo. Kodi tingapewe bwanji msampha umenewu?
Makolo, Phunzitsani Ana Anu Kuyambira Ali Akhanda
Kodi makolo ayenera kuyamba liti kuphunzitsa mwana wawo? Kodi ayenera kumuphunzitsa bwanji?
Tiziganizirana Ndiponso Kulimbikitsana
Kodi tingalimbikitsane bwanji kuti tipitirize kutumikira Mulungu mokhulupirika ngakhale pamene tikukumana ndi mavuto?
Ganizirani za Mtundu wa Munthu Amene Muyenera Kukhala
Satana safuna kuti Mulungu azisangalala nafe. Kodi tingateteze bwanji ubwenzi wathu ndi Yehova?
Elisa Anaona Magaleta Oyaka Moto, Kodi Inunso Mukuwaona?
Elisa ankakhulupirira kwambiri Yehova ndiponso kumudalira ndi mtima wonse. Kodi tikuphunzira chiyani pa chitsanzo chake?
Mfumu Inasangalala Kwambiri
Werengani kuti mumve mmene mfumu ya ku Swaziland inkakondera kuphunzira Baibulo.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
10 Atachoka kumeneko anakafika kumadera a kumalire kwa Yudeya kutsidya la Yorodano. Kumenekonso khamu la anthu linasonkhananso kwa iye, ndipo mwachizolowezi chake anayamba kuwaphunzitsa.+
2 Tsopano kunafika Afarisi. Pofuna kumuyesa, anayamba kumufunsa ngati n’kololeka kuti mwamuna asiye mkazi wake.+
3 Poyankha iye anawafunsa kuti: “Kodi Mose anakulamulani chiyani?”
4 Iwo anati: “Mose analola kuti munthu akafuna kusiya mkazi wake azilemba kalata yothetsa ukwati ndi kum’siya mkaziyo.”+
5 Koma Yesu anawauza kuti: “Iye anakulemberani lamulo limeneli chifukwa cha kuuma mtima kwanuku.+
6 Koma kuyambira pa chiyambi pa chilengedwe, ‘Mulungu anawalenga mwamuna ndi mkazi.+
7 Pa chifukwa chimenechi, mwamuna adzasiya bambo ake ndi mayi ake,
8 ndipo awiriwo adzakhala thupi limodzi,’+ moti salinso awiri, koma thupi limodzi.
9 Choncho chimene Mulungu wachimanga pamodzi, munthu asachilekanitse.”+
10 Pamenenso anali m’nyumba,+ ophunzira anayamba kumufunsa za nkhani imeneyi.
11 Iye anawauza kuti: “Aliyense wosiya mkazi wake ndi kukwatira wina, wachita chigololo+ molakwira mkaziyo.
12 Ndipo ngati mkazi wasiya mwamuna wake, ndiyeno n’kukwatiwa ndi wina, wachita chigololo.”+
13 Tsopano anthu anayamba kum’bweretsera ana aang’ono kuti awakhudze ndi manja ake, koma ophunzirawo anawakalipira.+
14 Ataona zimenezi Yesu anakwiya ndipo anawauza kuti: “Alekeni anawo abwere kwa ine, musawaletse ayi. Pakuti ufumu wa Mulungu ndi wa anthu amene ali ngati ana amenewa.+
15 Ndithu ndikukuuzani, Aliyense wosalandira ufumu wa Mulungu ngati mwana wamng’ono sadzalowa n’komwe mu ufumuwo.”+
16 Ndiyeno anatenga anawo m’manja mwake ndi kuyamba kuwadalitsa, mwa kuika manja ake pa iwo.+
17 Tsopano pamene anali kupita, mwamuna wina anam’thamangira ndi kugwada pamaso pake. Kenako anamufunsa kuti: “Mphunzitsi Wabwino, ndichite chiyani kuti ndikapeze moyo wosatha?”+
18 Yesu anam’funsa kuti: “N’chifukwa chiyani ukunditchula kuti wabwino?+ Palibe wabwino, koma Mulungu yekha.+
19 Iwe umadziwa malamulo akuti, ‘Usaphe munthu,+ Usachite chigololo,+ Usabe,+ Usapereke umboni wonama,+ Usachite chinyengo+ ndiponso lakuti Uzilemekeza bambo ako ndi mayi ako.’”+
20 Pamenepo munthuyo anayankha kuti: “Mphunzitsi, zonsezi ndakhala ndikuzitsatira kuyambira ndili wamng’ono.”
21 Yesu anamuyang’ana ndipo anam’konda. Kenako anamuuza kuti: “Chinthu chimodzi chikusowekabe mwa iwe: Pita kagulitse zilizonse zimene uli nazo ndipo ndalama zake upatse osauka. Ukatero udzakhala ndi chuma kumwamba, ndiyeno ubwere udzakhale wotsatira wanga.”+
22 Koma iye anakhumudwa atamva mawuwo, ndipo anachoka ali wachisoni, chifukwa anali ndi katundu wambiri.+
23 Yesu anayang’ana uku ndi uku, kenako anauza ophunzira akewo kuti: “Zidzakhalatu zovuta kwambiri kuti anthu andalama+ adzalowe mu ufumu wa Mulungu!”+
24 Koma ophunzirawo anadabwa+ nawo mawu akewa. Poyankha Yesu anabwerezanso kuti: “Ana inu, kulowa mu ufumu wa Mulungu n’kovuta kwambiri!
25 N’chapafupi kuti ngamila ilowe padiso la singano kusiyana n’kuti munthu wolemera alowe mu ufumu wa Mulungu.”+
26 Pamenepo iwo anadabwa kwambiri ndipo anamufunsa kuti: “Ndiye angapulumuke ndani?”+
27 Yesu anawayang’ana ndi kuwauza kuti: “Kwa anthu n’zosathekadi, koma sizili choncho kwa Mulungu, pakuti zinthu zonse n’zotheka ndi Mulungu.”+
28 Petulo anayamba kumuuza kuti: “Onani! Ife tinasiya zinthu zonse ndipo takhala tikukutsatirani.”+
29 Yesu anati: “Ndithu ndikukuuzani amuna inu, Palibe amene anasiya nyumba, abale, alongo, amayi, abambo, ana kapena minda chifukwa cha ine, ndi chifukwa cha uthenga wabwino,+
30 amene panopa sadzapeza zochuluka kuwirikiza maulendo 100+ m’nthawi ino. Iye adzapeza nyumba, abale, alongo, amayi, ana ndi minda, limodzi ndi mazunzo,+ ndipo m’nthawi imene ikubwerayo, adzapeza moyo wosatha.
31 Koma ambiri amene ali oyamba adzakhala omaliza, ndipo omaliza adzakhala oyamba.”+
32 Tsopano anapitiriza ulendo wawo wopita ku Yerusalemu. Yesu anali patsogolo pawo, ndipo iwo anadabwa kwambiri. Anthu amene anali kum’tsatirawo anayamba kuchita mantha. Pamenepanso anatengera pambali ophunzira 12 aja ndi kuyamba kuwauza zinthu izi zimene zinali pafupi kum’chitikira:+
33 “Tsopano kumene tikupitaku ndi ku Yerusalemu. Kumeneku Mwana wa munthu akaperekedwa kwa ansembe aakulu ndi alembi, ndipo akamuweruza kuti aphedwe, ndipo akam’pereka kwa anthu amitundu.+
34 Iwo akam’chitira chipongwe, kum’lavulira, kum’kwapula ndi kumupha, koma patapita masiku atatu, adzauka.”+
35 Koma Yakobo ndi Yohane, ana aamuna awiri a Zebedayo,+ anapita kwa iye ndi kumuuza kuti: “Mphunzitsi, tikufuna mutichitire chimene tikupempheni.”+
36 Iye anawafunsa kuti: “Mukufuna ndikuchitireni chiyani?”
37 Iwo anamuyankha kuti: “Mutilole kuti mmodzi wa ife adzakhale kudzanja lanu lamanja, ndipo wina adzakhale kumanzere kwanu mu ulemerero wanu.”+
38 Koma Yesu anawauza kuti: “Simukudziwa chimene mukupempha. Kodi mungathe kumwa zimene ine ndikumwa, kapena kubatizidwa ubatizo umene ine ndikubatizidwa nawo?”+
39 Iwo anayankha kuti: “Tingathe.” Pamenepo Yesu anawauza kuti: “Zimene ine ndikumwa mudzamwadi, ndipo mudzabatizidwadi ndi ubatizo umene ine ndikubatizidwa nawo.+
40 Koma kunena zokhala kudzanja langa lamanja kapena lamanzere, si ine wopereka mwayi umenewo,+ koma Atate wanga adzaupereka kwa anthu amene iwo anawakonzera.”
41 Tsopano ophunzira 10 ena aja atamva zimenezi, anakwiya kwambiri ndi Yakobo ndi Yohane.+
42 Koma Yesu anawaitana, ndipo atafika kwa iye, anawauza kuti: “Inu mukudziwa kuti amene amaoneka ngati akulamulira anthu a mitundu ina amapondereza anthu awo ndipo akuluakulu awo amasonyeza mphamvu zawo pa iwo.+
43 Sizili choncho pakati panu. Koma aliyense wofuna kukhala wamkulu pakati panu ayenera kukhala mtumiki wanu.+
44 Amene akufuna kukhala woyamba pakati panu ayenera kukhala kapolo wa onse.+
45 Pakuti ngakhale Mwana wa munthu sanabwere kudzatumikiridwa,+ koma kudzatumikira ndi kudzapereka moyo wake dipo+ kuwombola anthu ambiri.”+
46 Kenako anafika mu Yeriko. Koma pamene iye ndi ophunzira ake ndi gulu lalikulu ndithu anali kutuluka mu Yeriko, Batimeyu, wopemphapempha komanso wakhungu (mwana wa Timeyu), anakhala pansi m’mphepete mwa msewu.+
47 Pamene anamva kuti ndi Yesu Mnazareti, Batimeyu anayamba kufuula kuti: “Mwana wa Davide,+ Yesu, ndichitireni chifundo!”+
48 Pamene ambiri anali kumuuza mwamphamvu kuti akhale chete, m’pamenenso iye anafuula kwambiri kuti: “Mwana wa Davide, ndichitireni chifundo!”+
49 Choncho, Yesu anaima ndi kunena kuti: “Muitaneni.” Iwo anaitana wakhunguyo, ndi kumuuza kuti: “Limba mtima, nyamuka, akukuitana.”+
50 Pamenepo anaponya uko malaya ake akunja, ndipo ananyamuka mofulumira kupita kwa Yesu.
51 Tsopano poyankha Yesu anamufunsa kuti: “Ukufuna kuti ndikuchitire chiyani?”+ Wakhunguyo anayankha kuti: “Rab·bo′ni, ndithandizeni ndiyambe kuona.”+
52 Yesu anamuuza kuti: “Pita, chikhulupiriro chako chakuchiritsa.”+ Nthawi yomweyo anayamba kuona,+ ndipo anayamba kutsatira Yesu mumsewu.+
Patsani ena
Patsani ena
Maliko 10
Baibulo la Dziko Latsopano la Malemba Opatulika
https://www.jw.org/finder?docid=1011452&Book=41&Chapter=10&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D41%26Chapter%3D10%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Kodi Mulungu Ndi Wosamvetsetseka?
Wafilosofi wina wa m’nthawi ya atumwi, dzina lake Philo anati: “Mulungu ndi wosamvetsetseka.”
Saulo wa ku Tariso, anauza afilosofi a ku Atene kuti: “[Mulungu] sali kutali ndi aliyense wa ife.”
PA ZIMENE anthu awiriwa ananena, ndi ziti zimene inuyo mukugwirizana nazo? Ambiri amaona kuti mawu amene Saulo wa ku Tariso ananena ndi omveka. (Machitidwe 17:26, 27) Ndipo m’Baibulo mulinso mavesi ena osonyeza kuti n’zotheka kudziwa bwino Mulungu. Mwachitsanzo zimene Yesu ananena m’pemphero lake lina, zimasonyeza kuti n’zotheka kumudziwa Mulungu komanso kudzalandira madalitso amene analonjeza.—Yohane 17:3.
Komabe Philo limodzi ndi afilosofi ena sankagwirizana ndi zimenezi. Ankanena kuti Mulungu ndi wosamvetsetseka ndipo n’zosatheka kuti anthu amudziwe bwino. Ndiye kodi zoona zenizeni ndi ziti?
Baibulo limasonyeza kuti pali zinthu zina zokhudza Mulungu zomwe anthufe sitingathedi kuzimvetsa. Mwachitsanzo, n’zovuta kumvetsa kuti Mulungu alibe chiyambi komanso mapeto, ndiponso n’zovuta kudziwa kuchuluka kwa nzeru zake. Komabe sikuti zimenezi zingatilepheretse kudziwa bwino Mulungu. Ndipotu kuganizira zinthu zimenezi kungatithandize kuti ‘timuyandikire.’ (Yakobo 4:8) Tiyeni tione zitsanzo zingapo za zinthu zovuta kumvetsa zokhudza Mulungu. Kenako tionanso zinthu zomwe tingathe kuzimvetsa.
Kodi Ndi Zinthu Ziti Zomwe Sitingathe Kuzimvetsa?
MULUNGU ALIBE CHIYAMBI KOMANSO MAPETO: Baibulo limanena kuti Mulungu wakhala alipo “kuyambira kalekale” ndipo adzakhalapo “mpaka kalekale.” (Salimo 90:2) Zimenezi zikutanthauza kuti Mulungu alibe chiyambi komanso mapeto. Anthufe sitingathe kumvetsa zimenezi chifukwa “zaka zake n’zosawerengeka.”—Yobu 36:26.
Kodi kudziwa zimenezi n’kothandiza bwanji? Mulungu amatilonjeza kuti adzatipatsa moyo wosatha ngati titamudziwa n’kumachita zimene amafuna. (Yohane 17:3) Kodi zikanakhala zomveka kuti Mulungu alonjeze anthu moyo wosatha zikanakhala kuti Mulunguyo sadzakhalapo mpaka kalekale? Ndi “Mfumu yamuyaya” yokha yomwe ingalonjeze zimenezi.—1 Timoteyo 1:17.
NZERU ZA MULUNGU: Baibulo limanena kuti ‘palibe amene angamvetse zimene iyeyo amamvetsa’ chifukwa nzeru zake ndi zapamwamba kuposa za anthufe. (Yesaya 40:28; 55:9) N’chifukwa chake limanenanso kuti: “Ndani akudziwa maganizo a Yehova kuti amulangize?”—1 Akorinto 2:16.
Kodi kudziwa zimenezi n’kothandiza bwanji? Mulungu amatha kumva mapemphero a anthu ambirimbiri nthawi imodzi. (Salimo 65:2) Amathanso kudziwa ngati mpheta imodzi yagwa pansi. Ndiye n’zosatheka kuti Mulungu achulukidwe mpaka kulephera kumva mapemphero athu. Ndipotu Baibulo limati: “Ndinu ofunika kwambiri kuposa mpheta zochuluka.”—Mateyu 10:29, 31.
ZOCHITA ZA MULUNGU: Baibulo limaphunzitsa kuti ‘ntchito imene Mulungu woona wagwira, anthu sangaidziwe kuyambira pa chiyambi mpaka pa mapeto.’ (Mlaliki 3:11) Choncho sitingathe kudziwa zonse zokhudza Mulungu chifukwa nzeru zake “ndi zosasanthulika.” (Aroma 11:33) Komabe Yehova amathandiza anthu a mtima wabwino kuti amudziwe.—Amosi 3:7.
Tikamawerenga komanso kuphunzira Baibulo nthawi zonse, timadziwa zinthu zatsopano zokhudza Mulungu
Kodi kudziwa zimenezi n’kothandiza bwanji? Tikamawerenga komanso kuphunzira Baibulo nthawi zonse, timadziwa zinthu zatsopano zokhudza Mulungu. Zimenezi zikusonyeza kuti tidzapitirizabe kuphunzira za Atate wathu wakumwamba mpaka kalekale.
Kodi Ndi Zinthu Ziti Zomwe Tingathe Kuzimvetsa?
N’zoona kuti pali zinthu zina zokhudza Mulungu zimene sitingazimvetse. Komabe zimenezi sizikutanthauza kuti sitingathe kumudziwa. M’Baibulo muli mavesi osiyanasiyana omwe angatithandize kumudziwa bwino Mulungu. Taonani zitsanzo zotsatirazi.
DZINA LA MULUNGU: Baibulo limanena kuti Mulungu ali ndi dzina. Mulungu anadzipatsa yekha dzina limeneli ndipo anati: “Ine ndine Yehova. Dzina langa ndi limeneli.” Dzinali limapezeka m’Baibulo kuposa ka 7,000 ndipo palibenso dzina lina lomwe limapezeka kambirimbiri chonchi m’Baibulo.—Yesaya 42:8.
Kodi kudziwa zimenezi n’kothandiza bwanji? M’pemphero lachitsanzo, Yesu ananena kuti: “Atate wathu wakumwamba, dzina lanu liyeretsedwe.” (Mateyu 6:9) Choncho ifenso tikamapemphera, tizitchula dzina la Mulungu chifukwa adzatipulumutsa tikamalemekeza dzina lake.—Aroma 10:13.
KUMENE MULUNGU AMAKHALA: Baibulo limanena kuti Yehova analenga kumwamba ndi dziko lapansi. Kumwamba kuli angelo omwe ali ndi thupi losaoneka, pomwe padziko lapansi ndi pamene pamakhala anthufe. (Yohane 8:23; 1 Akorinto 15:44) Nthawi zambiri Baibulo likamanena za “kumwamba,” limatanthauza malo amene kumakhala angelo. Ndipo ‘kumwambako’ n’kumenenso Mulungu ‘amakhala.’—1 Mafumu 8:43.
Kodi kudziwa zimenezi n’kothandiza bwanji? Zimenezi zimatithandiza kuti timudziwe bwino Mulungu. Si zoona kuti Mulungu ndi mphamvu chabe imene imakhala paliponse. Koma Mulungu ndi weniweni ndipo ali ndi malo amene amakhala. Ngakhale kuti ali kumwamba, Baibulo limati: “Palibe cholengedwa chimene Mulungu sangathe kuchiona.”—Aheberi 4:13.
MAKHALIDWE A MULUNGU: Baibulo limanena kuti Mulungu ali ndi makhalidwe abwino kwambiri. Mwachitsanzo limati, “Mulungu ndiye chikondi.” (1 Yohane 4:8) Komanso Mulungu sanama. (Tito 1:2) Limanenanso kuti iye alibe tsankho, ndi wachifundo, wachisomo ndiponso wosakwiya msanga. (Ekisodo 34:6; Machitidwe 10:34) Ngakhale kuti Mulungu ndi wapamwamba kwambiri, amafuna kuti anthu amene amamulemekeza akhale naye pa “ubwenzi wolimba.”—Salimo 25:14.
Kodi kudziwa zimenezi n’kothandiza bwanji? Mutha kukhala mnzake wa Yehova. (Yakobo 2:23) Mukakhala mnzake, mumadziwa bwino makhalidwe ake ndipo mumathanso kumvetsa bwino nkhani za m’Baibulo.
‘FUNAFUNANI MULUNGU’
Baibulo limatithandiza kudziwa bwino Yehova Mulungu. Iye amafuna kuti timudziwe ndipo si zoona kuti ndi wosamvetsetseka. Mawu ake amanena kuti: ‘Mukam’funafuna, adzalola kuti mum’peze.’ (1 Mbiri 28:9) Choncho mukamawerenga ndi kuganizira nkhani za m’Baibulo, mudzamudziwa bwino Mulungu. Ndipo Baibulo limanena kuti mukamachita zimenezi, iye “adzakuyandikirani.”—Yakobo 4:8.
Koma mwina mungadzifunse kuti, ‘Kodi n’zotheka kukhala mnzake wa Mulungu ngakhale pali zinthu zina zimene sindizimvetsa bwino?’ Tiyerekeze kuti mnzanu wina ndi dokotala. Kodi kuti akhale mnzanu, zinachita kufuna kuti inunso muzidziwa zonse zimene madokotala amachita? Ayi. Tikutero chifukwa si nthawi zonse pamene mnzathu amakhala munthu amene ali ndi luso kapena amene amagwira ntchito yofanana ndi yathu. Choncho ngakhale titasiyana pa zinthu zina, atha kukhalabe mnzathu chifukwa timadziwa makhalidwe ake komanso zinthu zimene amakonda. Ndi mmenenso zimakhalira ngati tikufuna kukhala mnzake wa Mulungu. Tikamaphunzira Baibulo timadziwa makhalidwe ake, ndipo izi zimatithandiza kuti tikhale mnzake.
Choncho Baibulo lingatithandize kuti tikhale anzake a Mulungu chifukwa limatiuza zinthu zomwe zingatithandize kumudziwa bwino. Kodi mukufuna kudziwa zambiri zokhudza Yehova Mulungu? A Mboni za Yehova amaphunzira Baibulo ndi anthu kwaulere. Ngati inunso mungafune kuphunzira Baibulo, funsani wa Mboni za Yehova wakufupi ndi kwanuko kapena pitani pa webusaiti yathu ya www.jw.org/ny.
Onaninso
Mulungu Akufuna Kuti Mukhale Naye pa Ubwenzi
Kodi mungatani ngati mumakhulupirira kuti kuli Mulungu koma mukuona kuti simuli naye pa ubwenzi?
N’chifukwa Chiyani Anthu Ambiri Amakhulupirira Kuti Pali Winawake Amene Analenga Zonse?
Kodi anthu analengedwa ndi Mulungu kapena anachokera ku nyama?


text:
OCTOBER 30, 2015
RUSSIA
Zimene Mneneri wa Mboni za Yehova Ananena Zokhudza Mlandu wa ku Taganrog, M’dziko la Russia
Mlandu umene a Mboni anaimbidwa ku Taganrog ukusonyeza kuti anthu am’dzikoli amatsutsa kwambiri chipembedzo cha Mboni za Yehova. Posachedwapa, woweruza mlanduwu apereka chigamulo. Kodi dziko la Russia litsekera m’ndende nzika zake chifukwa chongochita zinthu zachipembedzo chawo mwamtendere? M’vidiyoyi a Gajus Glockentin, omwe ndi mneneri wa Mboni za Yehova ku Europe, akupempha kuti dziko la Russia lizichita zinthu mwachilungamo komanso kulemekeza ufulu wa anthu wachipembedzo.
Onaninso
Kodi a Mboni za Yehova Amakhulupirira Zotani?
Werengani nkhaniyi kuti mudziwe mwachidule zinthu 15 zokhudza zikhulupiriro zathu.
Kodi pa Nyumba ya Ufumu Pamachitika Zotani?
Onani mkati mwa Nyumba ya Ufumu kuti mudziwe zimene zimachitika.


text:
Mfundo Zokhudza Maofesi Ndiponso Kuona Malo
Tikukuitanani kuti mudzaone maofesi athu komanso malo athu osindikizira mabuku ndipo tidzakulandirani ndi manja awiri. Dziwani malo amene kuli maofesiwa komanso nthawi imene mungaone malo.
Ethiopia
Mboni za Yehova, Yeka sub-city, Wereda 12;
Nyumba 161, m’mbali mwa Kotebe Road; kupitirira pang’ono kilomita imodzi
Kotebe College for Teachers Education
ADDIS ABABA
ETHIOPIA
+251 11-660 3611
+251 91-121-3489 (Foni yam’manja)
Kuona Malo
Lolemba mpaka Lachisanu
8:00 a.m. mpaka 11:00 a.m. ndi 1:20 p.m. mpaka 4:00 p.m.
Nthawi yonse: Ola limodzi
Zimene Timachita
Timamasulira mabuku ofotokoza nkhani za m’Baibulo m’zinenero zisanu za ku Ethiopia. Timayang’anira ntchito yophunzitsa Baibulo m’dzikoli komanso m’maiko ena oyandikana nawo. Timayang’aniranso ntchito yomanga Nyumba za Ufumu.


text:
Kodi Zidzatheka Bwanji Kuti Padziko Lonse Lapansi Padzakhale Mtendere?
Yankho la m’Baibulo
Ufumu wa Mulungu, womwe ndi boma la kumwamba lolamuliridwa ndi Khristu Yesu, ndi womwe udzabweretse mtendere padziko lonse, osati anthu. Taonani zomwe Baibulo limaphunzitsa pa nkhani yosangalatsayi.
Mulungu ‘
adzaletsa nkhondo mpaka kumalekezero a dziko lapansi.’ Iye adzachita zimenezi pokwaniritsa lonjezo lake lakuti “
pansi pano [padzakhala] mtendere pakati pa anthu amene iye amakondwera nawo.”—Salimo 46:9; Luka 2:14.
Ufumu wa Mulungu, womwe uli kumwamba, udzalamulira dziko lonse lapansili. (Danieli 7:14) Popeza Ufumuwu udzakhala boma lokhalo padziko lonse lapansi, udzathetsa kusankhana chifukwa chosiyana mitundu ndi mayiko, ndipo limeneli ndi vuto lalikulu limene limayambitsa nkhondo.
Yesu, yemwe ndi Wolamulira wa Ufumu wa Mulungu, amatchedwa “
Kalonga wa Mtendere,” ndipo adzaonetsetsa kuti ‘
mtendere usadzathe.’—Yesaya 9:6, 7.
Anthu omwe amakonda nkhondo sadzaloledwa kukhala nawo mu Ufumu umenewu chifukwa “
Mulungu amadana kwambiri ndi aliyense wokonda chiwawa.”—Salimo 11:5; Miyambo 2:22.
Mulungu akuthandiza anthu omwe ndi nzika za Ufumu wake kuti aphunzire kukhala mwamtendere. Pofotokoza zomwe zidzachitike pambuyo poti anthuwo aphunzitsidwa, Baibulo limati: “
Iwo adzasula malupanga awo kuti akhale makasu a pulawo, ndi mikondo yawo kuti ikhale zida zosadzira mitengo. Mtundu wa anthu sudzanyamula lupanga kuti umenyane ndi mtundu unzake, ndipo anthuwo sadzaphunziranso nkhondo.”—Yesaya 2:3, 4.
Panopa, anthu mamiliyoni ambiri a Mboni za Yehova akuphunzitsidwa ndi Mulungu mmene angakhalire mwamtendere ndi ena. (Mateyu 5:9) Ngakhale kuti ndife anthu ochokera m’mitundu yosiyanasiyana komanso m’mayiko oposa 230, sititenga zida n’kumamenyana ndi ena.
Anthu a Mboni za Yehova akuphunzira njira zimene zingawathandize kukhala mwamtendere ndi ena masiku ano
Onaninso
Kodi Uthenga Wabwino N’chiyani?
Dziwani uthenga wabwino wochokera kwa Mulungu, chifukwa chake ukufunika kulengezedwa mwamsanga, ndiponso zimene inuyo muyenera kuchita.
Kodi a Mboni za Yehova ndi Anthu Otani?
Kodi ndi anthu angati a Mboni za Yehova amene inuyo mumawadziwa? Kodi mumadziwa zotani zokhudza anthuwo?


text:
“Uzikonda Yehova Mulungu Wako”
“Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.”—MAT. 22:37.
1. N’chiyani chinathandiza kuti ubwenzi wa Mulungu ndi Mwana wake ulimbe kwambiri?
YESU KHRISTU ananena kuti: “Ndimakonda Atate.” (Yoh. 14:31) Iye ananenanso kuti: “Atatewo amakonda Mwana wake.” (Yoh. 5:20) Koma zimenezi si zodabwitsa. Pajatu, kwa zaka zambirimbiri Yesu asanabwere padziko lapansi, anali “mmisiri waluso” wa Mulungu. (Miy. 8:30) Pa nthawi imene Yehova ndi Yesu ankagwira ntchito limodzi, Mwanayu ankaphunzira zambiri zokhudza makhalidwe a Atate wake. Izi zinamuchititsa kukonda kwambiri Atate wakewo. Chifukwa chogwira ntchito limodzi ubwenzi wawo unalimba kwambiri.
2. (a) Kodi tiyenera kuchita chiyani kuti Mulungu azitisonyeza chikondi? (b) Kodi tikambirana mafunso ati?
2 Wamasalimo Davide anaimba kuti: “Ndidzakukondani inu Yehova, mphamvu yanga.” (Sal. 18:1) Tiyenera kukonda Yehova kwambiri chifukwa nayenso amatikonda. Iye adzatisonyeza chikondi tikamamumvera. (Werengani Deuteronomo 7:12, 13.) Koma kodi n’zothekadi kukonda Mulungu pamene sitingamuone? Kodi kukonda Yehova kumatanthauza chiyani? N’chifukwa chiyani tiyenera kumukonda? Nanga tingasonyeze bwanji kuti timakonda Mulungu?
KODI N’ZOTHEKADI KUKONDA MULUNGU?
3, 4. N’chifukwa chiyani tinganene kuti n’zothekadi kukonda Yehova?
3 Sitingathe kuona Mulungu chifukwa chakuti ‘iye ndi Mzimu.’ (Yoh. 4:24) Ngakhale zili choncho, n’zotheka kumukonda. M’Baibulo mulinso lamulo loti tizimukonda. Mwachitsanzo, Mose anauza Aisiraeli kuti: “Uzikonda Yehova Mulungu wako ndi mtima wako wonse, moyo wako wonse, ndi mphamvu zako zonse.”—Deut. 6:5.
4 N’chifukwa chiyani tikunena kuti n’zothekadi kukonda kwambiri Mulungu? Chifukwa chakuti iye anatilenga ndi mtima wofuna kumulambira komanso wotha kusonyeza chikondi. Ndiyeno tikamamulambira m’njira yoyenera timayamba kumukonda kwambiri ndipo timakhala osangalala. Paja Yesu ananena kuti: “Odala ndi anthu amene amazindikira zosowa zawo zauzimu, chifukwa ufumu wakumwamba ndi wawo.” (Mat. 5:3) Pa nkhani yoti tili ndi mtima wofuna kulambira Mulungu, buku lina linati: “Mfundo yakuti anthu padziko lonse amalakalaka atadziwa Mulungu ndiponso kumukhulupirira imatidabwitsa kwambiri.”—Man Does Not Stand Alone, lolembedwa ndi A. C. Morrison.
5. Kodi tikudziwa bwanji kuti n’zotheka kufufuza Mulungu n’kumupeza?
5 Koma kodi anthu amene amafufuza Mulungu amamupeza? Inde, chifukwa n’zimenenso Mulunguyo amafuna. Mtumwi Paulo ananenanso zimenezi polankhula ndi anthu amene anasonkhana pabwalo la Areopagi. Munthu akaima pabwaloli atha kuona kachisi wa mulungu wamkazi wa ku Atene dzina lake Atena. Ndiyeno kodi mukanamva bwanji mukanakhalapo pamene Paulo ankanena za “Mulungu amene anapanga dzikoli ndi zinthu zonse zili mmenemu”? Kenako mukumumva akuti Mulunguyo “sakhala mu akachisi opangidwa ndi manja.” Ndiyeno akupitiriza kuti: “Kuchokera mwa munthu mmodzi [Mulungu] anapanga mtundu wonse wa anthu, kuti akhale padziko lonse lapansi. Iye anakhazikitsa nthawi zoikidwiratu komanso anaika malire achikhalire a malo oti anthu azikhala. Anachita zimenezi kuti anthuwo afunefune Mulungu, amufufuzefufuze ndi kumupezadi, ngakhale kuti kwenikweni, iye sali kutali ndi aliyense wa ife.” (Mac. 17:24-27) Choncho anthu akhoza kufufuza Mulungu n’kumupeza. Panopa anthu pafupifupi 8 miliyoni a Mboni za Yehova ‘amupezadi’ ndipo amamukonda kwambiri.
KODI KUKONDA MULUNGU KUMATANTHAUZA CHIYANI?
6. Kodi Yesu ananena kuti “lamulo lalikulu kwambiri komanso loyamba” ndi liti?
6 Tiyenera kukonda Yehova kuchokera pansi pa mtima. Yesu ananenanso zimenezi pamene Mfarisi wina anamufunsa kuti: “Mphunzitsi, kodi lamulo lalikulu kwambiri m’Chilamulo ndi liti?” Iye anamuyankha kuti: “‘Uzikonda Yehova Mulungu wako ndi mtima wako wonse, moyo wako wonse, ndi maganizo ako onse.’ Limeneli ndilo lamulo lalikulu kwambiri komanso loyamba.”—Mat. 22:34-38.
7. Kodi zimatanthauza chiyani kukonda Mulungu ndi (a) ‘mtima wathu wonse’? (b) ‘moyo wathu wonse’? (c) ‘maganizo athu onse’?
7 Kodi Yesu ankatanthauza chiyani ponena kuti tiyenera kukonda Mulungu ndi ‘mtima wathu wonse’? Ankatanthauza kuti chikondichi chiyenera kuonekera pa zonse zimene timalakalaka komanso mmene timamvera mumtima mwathu. Ponena kuti ndi ‘moyo wathu wonse,’ ankatanthauza zonse zimene timachita pa moyo wathu. Ndiyeno ponena kuti ndi ‘maganizo athu onse,’ ankatanthauza zonse zimene timaganiza komanso mmene timaganizira. Choncho tiyenera kukonda Mulungu mopanda malire.
8. Ngati timakonda kwambiri Mulungu, kodi tidzachita chiyani?
8 Ngati timakonda Mulungu ndi mtima wathu wonse, moyo wathu wonse ndi maganizo athu onse tidzachita khama pophunzira Mawu ake ndiponso polalikira uthenga wabwino wa Ufumu komanso tidzamutumikira ndi mtima wonse. (Mat. 24:14; Aroma 12:1, 2) Tikamakonda Yehova kuchokera pansi pa mtima tidzamuyandikira kwambiri. (Yak. 4:8) N’zosatheka kutchula zinthu zonse zimene zingatichititse kukonda Mulungu koma tiyeni tikambirane zinthu zingapo.
N’CHIFUKWA CHIYANI TIYENERA KUKONDA YEHOVA?
9. Perekani chifukwa china chokuchititsani kukonda Yehova.
9 Yehova ndi Mlengi wathu komanso amatisamalira. Paulo ananena kuti: “Chifukwa cha iye tili ndi moyo, timayenda ndipo tilipo.” (Mac. 17:28) Yehova watipatsa dziko lapansi lokongolali kuti tizikhalamo. (Sal. 115:16) Amatipatsanso chakudya ndi zinthu zina zofunika pa moyo wathu. N’chifukwa chake Paulo anauza anthu olambira mafano a ku Lusitara kuti: “Mulungu wamoyo . . . sanangokhala wopanda umboni wakuti anachita zabwino. Anakupatsani mvula kuchokera kumwamba ndi nyengo zimene zokolola zanu zimakhala zambiri. Anadzaza mitima yanu ndi chakudya komanso chimwemwe.” (Mac. 14:15-17) Chimenechitu ndi chifukwa china chotichititsa kukonda Mlengi wathu Wamkulu amene amatisamalira mwachikondi.—Mlal. 12:1.
10. Kodi timamva bwanji tikaganizira zimene Mulungu wachita pofuna kuchotsa uchimo ndi imfa?
10 Mulungu wakonza njira yochotsera uchimo ndiponso imfa zimene tinatengera kwa Adamu. (Aroma 5:12) Malemba amati: “Mulungu akuonetsa chikondi chake kwa ife, moti pamene tinali ochimwa, Khristu anatifera.” (Aroma 5:8) Timakonda kwambiri Yehova chifukwa chakuti anakonza njira yoti tikhululukidwe machimo athu ngati talapa ndiponso kukhulupirira nsembe ya dipo ya Yesu.—Yoh. 3:16.
11, 12. Kodi Yehova watipatsa chiyembekezo chotani?
11 Yehova ‘amapereka chiyembekezo chimene chimatipatsa chimwemwe ndi mtendere.’ (Aroma 15:13) Chiyembekezo chimene Mulungu watipatsa chimatithandiza kupirira mayesero. Odzozedwa amene adzasonyeza ‘kukhulupirika mpaka imfa, adzapatsidwa mphoto ya moyo’ kumwamba. (Chiv. 2:10) Koma anthu ena onse okhulupirika adzalandira madalitso osatha m’Paradaiso padziko lapansi. (Luka 23:43) Kodi timamva bwanji tikaganizira zonsezi? Kunena zoona timakhala osangalala, timakhala ndi mtendere mumtima komanso timakonda kwambiri Mulungu chifukwa chotipatsa “mphatso iliyonse yabwino ndi yangwiro.”—Yak. 1:17.
12 Mulungu watipatsa chiyembekezo cholimbikitsa chakuti akufa adzauka. (Mac. 24:15) Mnzathu akamwalira zimatipweteka kwambiri. Koma popeza Mulungu walonjeza kuti akufa adzauka sitikhala ndi “chisoni mofanana ndi mmene onse opanda chiyembekezo amachitira.” (1 Ates. 4:13) Yehova Mulungu ndi wachikondi ndipo amalakalaka kuukitsa akufa, makamaka okhulupirika monga Yobu. (Yobu 14:15) Padziko lapansi padzakhala chisangalalo chosaneneka tikadzakumananso ndi anthu amene anamwalira. Timakonda kwambiri Atate wathu wakumwamba chifukwa chotipatsa chiyembekezo chimenechi.
13. N’chiyani chikusonyeza kuti Mulungu amatikonda kwambiri?
13 Yehova amatikonda kwambiri. (Werengani Salimo 34:6, 18, 19; 1 Petulo 5:6, 7.) Yehova ndi wachikondi komanso wokonzeka kuthandiza anthu okhulupirika. Kudziwa zimenezi kumatithandiza kuti tisamade nkhawa chifukwa tili ngati ‘nkhosa zake.’ (Sal. 79:13) Zimene Mulungu adzatichitire mu Ufumu wa Mesiya zidzasonyezanso kuti amatikonda kwambiri. Yesu Khristu, yemwe ndi Mfumu yosankhidwa ndi Mulungu, adzathetsa ziwawa, kuponderezana ndiponso zoipa zonse. Kenako adzadalitsa anthu okhulupirika kuti azikhala mwamtendere komanso mosangalala. (Sal. 72:7, 12-14, 16) Zonsezi zimatichititsa kukonda Mulungu ndi mtima wathu wonse, moyo wathu wonse, mphamvu zathu zonse ndiponso maganizo athu onse.—Luka 10:27.
14. Kodi Mulungu watipatsa mwayi uti wamtengo wapatali?
14 Yehova watipatsa mwayi wamtengo wapatali kwambiri wokhala Mboni zake. (Yes. 43:10-12) Timakonda Yehova chifukwa chotipatsa mwayi umenewu. Timathandiza anthu kudziwa kuti iye ndi woyenera kulamulira ndiponso timawathandiza kuti akhale ndi chiyembekezo m’dziko loipali. Timalalikira ndi chikhulupiriro chonse podziwa kuti uthenga wathu ndi wochokera m’Mawu a Mulungu woona, yemwe amachitadi zonse zimene walonjeza. (Werengani Yoswa 21:45; 23:14.) Kunena zoona pali madalitso ambirimbiri komanso zifukwa zina zambiri zotichititsa kukonda Mulungu. Ndiyeno kodi tingasonyeze bwanji kuti timamukonda?
KODI TINGASONYEZE BWANJI KUTI TIMAKONDA MULUNGU?
15. Kodi kuphunzira Baibulo ndiponso kutsatira zimene timaphunzira kumatithandiza bwanji?
15 Tizichita khama pophunzira ndiponso kutsatira Mawu a Mulungu. Tikamachita zimenezi timasonyeza kuti timakonda kwambiri Yehova ndipo timafuna kuti Mawu ake akhale ngati ‘kuwala kounikira njira yathu.’ (Sal. 119:105) Tikakhala ndi nkhawa, tingalimbikitsidwe ndi mawu akuti: “Inu Mulungu, simudzanyoza mtima wosweka ndi wophwanyika.” Kapena akuti: “Kukoma mtima kwanu kosatha, inu Yehova, kunandichirikiza. Malingaliro osautsa atandichulukira mumtima mwanga, mawu anu otonthoza anayamba kusangalatsa moyo wanga.” (Sal. 51:17; 94:18, 19) Yehova amachitira chifundo anthu ovutika. Yesu amamveranso chisoni anthu amene akuvutika. (Yes. 49:13; Mat. 15:32) Tikamaphunzira Baibulo timamvetsa kwambiri kuti Yehova amatikonda ndiponso kutiganizira. Ndiyeno zimenezi zimatichititsa kuti ifenso tizimukonda kwambiri.
16. Kodi kupemphera nthawi zonse kungathandize bwanji kuti tizikonda kwambiri Mulungu?
16 Tizipemphera kwa Mulungu nthawi zonse. Tikamapemphera timalimbitsa ubwenzi wathu ndi Yehova, yemwe ndi “Wakumva pemphero.” (Sal. 65:2) Kuona kuti Mulungu akuyankha mapemphero athu kumatithandiza kumukonda kwambiri. Mwachitsanzo, mwina taonapo kuti Mulungu salola kuti tiyesedwe kufika pamene sitingapirire. (1 Akor. 10:13) Mwinanso tikakhala ndi nkhawa n’kupemphera mopembedzera kwa Yehova, timaona kuti akutipatsa ‘mtendere wake.’ (Afil. 4:6, 7) Kapena nthawi zina tikhoza kupemphera chamumtima ngati Nehemiya n’kuona kuti pempherolo likuyankhidwa. (Neh. 2:1-6) ‘Tikamalimbikira kupemphera’ n’kuona kuti Yehova akutiyankha, timamukonda kwambiri. Komanso sitikayikira kuti Yehova adzatithandiza pa mayesero athu onse.—Aroma 12:12.
17. Ngati timakonda Mulungu, kodi tiziona bwanji misonkhano?
17 Tizipezeka nthawi zonse pa misonkhano yampingo ndiponso ikuluikulu. (Aheb. 10:24, 25) Aisiraeli ankasonkhana kuti amvetsere ndiponso kuphunzira za Yehova n’cholinga choti azimuopa komanso kutsatira Chilamulo chake. (Deut. 31:12) Ngati timakondadi Mulungu sitingavutike kuchita zimene iye amafuna. (Werengani 1 Yohane 5:3.) Choncho tisayambe kuona misonkhano yathu mopepuka. Tisalolenso chilichonse kutilepheretsa kukonda Yehova mmene tinkachitira poyamba.—Chiv. 2:4.
18. Kodi kukonda Mulungu kumatilimbikitsa kuchita chiyani?
18 Tizichita khama pouza anthu ena “choonadi cha uthenga wabwino.” (Agal. 2:5) Chifukwa chokonda Mulungu, timauza anthu za Ufumu wa Mwana wake, yemwe adzamenya nkhondo pa Aramagedo “chifukwa cha choonadi.” (Sal. 45:4; Chiv. 16:14, 16) Timasangalala kwambiri kuthandiza anthu kuti adziwe za chikondi cha Mulungu ndiponso za dziko latsopano limene walonjeza.—Mat. 28:19, 20.
19. N’chifukwa chiyani tiyenera kuyamikira abusa amene Mulungu watipatsa?
19 Tiziyamikira abusa amene Mulungu watipatsa. (Mac. 20:28) Yehova watipatsa akulu mumpingo kuti azitithandiza. Akuluwo ali “ngati malo obisalirapo mphepo ndi malo ousapo mvula yamkuntho, ngati mitsinje yamadzi m’dziko lopanda madzi, ndiponso ngati mthunzi wa thanthwe lalikulu m’dziko louma.” (Yes. 32:1, 2) Tonse timafuna kupeza malo oti tibisale kukakhala mphepo kapena mvula yamkuntho. Dzuwa likatentha kwambiri timasangalala kupeza mthunzi wabwino. Mawu a m’lembali amatithandiza kuona kuti akulu angatithandize ndiponso kutilimbikitsa. Tikamamvera amene akutitsogolera timasonyeza kuti timayamikira kwambiri “mphatso za amuna” zimenezi. Timasonyezanso kuti timakonda kwambiri Mulungu ndiponso Khristu, yemwe ndi Mutu wa mpingo.—Aef. 4:8; 5:23; Aheb. 13:17.
MUZILIMBITSA UBWENZI WANU NDI MULUNGU
20. Kodi munthu amene amakonda Yehova amatani?
20 Ngati mumakondadi Yehova mudzayesetsa ‘kuchita zimene mawu ake amanena, osati kungomva chabe.’ (Werengani Yakobo 1:22-25.) Munthu ‘wochita zimene mawuwo amanena’ amalalikira mwakhama komanso amayesetsa kuyankha pa misonkhano. Kukonda Yehova kungakulimbikitseni kutsatira ‘lamulo lake langwiro’ lomwe likutanthauza zinthu zonse zimene iye amafuna kuti muchite.—Sal. 19:7-11.
21. Kodi mapemphero athu ochokera pansi pa mtima amakhala ngati chiyani?
21 Kukonda Yehova kungakulimbikitseninso kuti muzipemphera kwa iye kuchokera mumtima nthawi zonse. Davide anaimba kuti: “Pemphero langa likhale lokonzedwa ngati zofukiza pamaso panu [Yehova], mapembedzero anga akhale ngati nsembe yambewu yamadzulo.” (Sal. 141:2; Eks. 30:7, 8) Ponena zimenezi, ayenera kuti ankaganizira za zofukiza zimene zinkaperekedwa potsatira Chilamulo cha Mose. Choncho pamene mukupempha zinthu kwa Yehova modzichepetsa, kupemphera mopembedzera ndiponso kumutamanda kapena kumuyamikira kuchokera pansi pa mtima, mapemphero anu amakhala ngati zofukiza zonunkhira kwa iye.—Chiv. 5:8.
22. Kodi tidzakambirana chiyani m’nkhani yotsatira?
22 Yesu ananena kuti tiyenera kukonda Mulungu komanso anzathu. (Mat. 22:37-39) M’nkhani yotsatira, tidzaona kuti kukonda Yehova ndiponso mfundo zake kungatithandize kuti tizikhala bwino ndi anzathu komanso kuwakonda.


text:
DOMINICAN REPUBLIC
Ofalitsa Akuwonjezereka
A Mboni za Yehova Ali ndi Mbiri Yabwino
A Mboni za Yehova akwanitsa zaka pafupifupi 70 ku Dominican Republic. Anthu ambiri amayamikira a Mboni za Yehova. Nthawi zina anthu amapeza abale n’kupempha mabuku athu. Si zachilendo kumva anthu akunena mawu oti: “Anthu a chipembedzo ichi amandisangalatsa” kapena akuti “Anthu inu mumachitadi zimene Baibulo limanena.”
Chitsanzo pa nkhaniyi ndi zimene zinachitikira m’bale wina amene anapereka malo ake kuti pamangidwe Nyumba ya Ufumu. M’baleyu atapita kuboma kuti akalembetse malowo, anapeza kuti munthu wina analembetsa kale kubomako kuti malowo ndi ake. Munthuyo ankanena kuti m’baleyo ndi wakuba. Nkhaniyi inapita kukhoti ndipo inali yovuta kwambiri chifukwa munthuyo anali ndi mapepala osonyeza kuti malowo ndi ake.
Pa nthawi ina, oweruza milandu anafunsa loya wa m’baleyo kuti afotokoze bwinobwino za munthu yemwe ankamuimira. Loyayo anafotokoza kuti iye ankaimira Mboni za Yehova. Kenako woweruzayo anati: “Ngati ndi choncho ndiye kuti a Mboni za Yehovawo akunena zoona. Ndimawadziwa bwino ndipo amachita zinthu mwachilungamo. Sangachite zinthu mwachinyengo kuti alande munthu malo ake.”
Nkhaniyi itafika kukhoti zinadziwika kuti munthuyo anachita zinthu mwachinyengo ndipo woweruzayo anagamula mokomera m’baleyo. Loya yemwe ankaimira m’baleyo anati: “Si zachilendo kuti mlanduwu wayenda chonchi. M’makhoti onse m’dziko lino, a Mboni za Yehova amalemekezedwa kwambiri.”
Akungoyembekezera Nthawi
Silikudziwa kuti ndi anthu angati m’tsogolomu amene angaphunzire za Yehova. Panopo abale akugwira mwakhama ntchito yolalikira. Mwachitsanzo, mu 2013 abale analalikira maola oposa 11 miliyoni ndipo anachititsa maphunziro a Baibulo okwana 71,922. N’zosangalatsanso kuti abale 9,776 anachita upainiya. Mu August chaka chomwecho panali ofalitsa okwana 35,331 amene ankalalikira. Zikuonetsa kuti chiwerengero cha ofalitsa chikhoza kukwera chifukwa anthu 127,716 anafika pa mwambo wa Chikumbutso.
Ntchito yolalikira ku Dominican Republic inayambika Lamlungu lina mu April 1945, pamene Lennart and Virginia anafika m’dzikolo. A Mboni za Yehova amayamikira kwambiri zimene zinachitikazo. Amathokoza kwambiri abale oyambirira amene ankalalikira mwakhama. Iwo amayamikiranso kwambiri mwayi wochitira “umboni mokwanira za ufumu wa Mulungu.” (Mac. 28:23) Akungoyembekezera nthawi imene anthu onse pachilumbapo ndiponso padziko lonse adzaimbe kuti: “Yehova wakhala mfumu! Dziko lapansi likondwere ndipo zilumba zambiri zisangalale.”—Sal. 97:1.


text:
Zochitika Padzikoli
United States
Lipoti lina linasonyeza kuti m’zaka 10 zapitazi, apolisi a ku malo okwerera ndege a ku United States, apeza zinthu pafupifupi 50 miliyoni zomwe anthu saloledwa kukwera nazo m’ndege. M’chaka cha 2011 chokha, apolisiwa apeza mfuti zokwana 1,200 m’zikwama za anthu okakwera ndege. Ambiri mwa anthuwa atafunsidwa chifukwa chimene atengera mfuti, anayankha kuti anangoiwala zoti atenga mfuti m’chikwama mwawo.
Brazil
Akuluakulu a zamaphunziro apeza njira yothandiza makolo kuti azidziwa ngati mwana wawo wathawa, wachedwa kapena kujomba kusukulu popanda chifukwa. Iwo akumaika kachipangizo kenakake pa yunifomu ya mwana aliyense wa sukulu. Mwanayo akafika kusukulu, kachipangizoko kamatumiza uthenga kwa makolo ake ndipo akachedwa kusukulu ndi mphindi 20, kachipangizoko kamatumizanso uthenga wowadziwitsa makolowo.
Norway
Dziko la Norway lasiya kuona tchalitchi cha Lutheran ngati tchalitchi champhamvu kwambiri m’dzikolo. Zimenezi zachitika chifukwa chakuti nduna zaboma zinasankha kuti tchalitchi chisamakhale ndi mphamvu kwambiri pankhani ya zochitika za boma.
Czech Republic
Kafukufuku amene anachitika ku Czech anasonyeza kuti, anthu awiri pa atatu alionse ogwira ntchito amaona kuti ayenera kuyankha foni, imelo kapena meseji yokhudza ntchito ngakhale ataweruka. Anthu anayi pa 10 alionse ananena kuti amaona kuti akapanda kuyankha msangamsanga ndiye kuti achita mwano.
India
Ngakhale kuti dziko la India lakhala likupanga zakudya zambiri m’zaka 20 zapitazi komanso kusunga matani okwana 71 miliyoni a mpunga ndi tirigu, anthu ambiri m’dzikolo akuvutikabe ndi njala. Anthu amangodya pafupifupi hafu ya zakudyazi. Zikuoneka kuti zakudya zambiri zimangotayidwa kapena zimagulitsidwa mwachinyengo.


text:
Kodi mungakonde kuwerenga nkhaniyi mu %%?
Baibulo la pa Intaneti
BAIBULO LA DZIKO LATSOPANO LA MALEMBA OPATULIKA
Kodi mungakonde kuwerenga nkhaniyi mu %%?
32 Mose ali m’phirimo, anthu anaona kuti akuchedwa kutsika.+ Chotero anthuwo anasonkhana kwa Aroni ndi kumuuza kuti: “Tipangire mulungu woti atitsogolere,+ chifukwa sitikudziwa zimene zachitikira Mose, amene anatitulutsa m’dziko la Iguputo.”+
2 Pamenepo Aroni anawauza kuti: “Vulani ndolo zagolide+ zimene avala akazi anu, ana anu aamuna ndi ana anu aakazi, ndipo mubwere nazo kwa ine.”
3 Choncho anthu onse anayamba kuvula ndolo zagolide zimene anavala ndi kuzipereka kwa Aroni.
4 Pamenepo iye analandira golideyo kuchokera kwa anthuwo ndipo pogwiritsa ntchito chosemera, anam’panga+ kukhala fano la mwana wa ng’ombe+ lopangidwa ndi golide wosungunula. Zitatero iwo anayamba kunena kuti: “Uyu ndiye Mulungu wanu, Aisiraeli inu, amene anakutulutsani m’dziko la Iguputo.”+
5 Aroni ataona zimenezi, anamanga guwa lansembe patsogolo pa fanolo. Kenako iye anafuula kuti: “Mawa kuli chikondwerero cha Yehova.”
6 Choncho pa tsiku lotsatira, anthuwo anadzuka m’mamawa, ndi kuyamba kupereka nsembe zopsereza ndi zachiyanjano. Atatero, iwo anakhala pansi ndi kudya ndiponso kumwa. Kenako anaimirira n’kuyamba kusangalala.+
7 Pamenepo Yehova anauza Mose kuti: “Pita, tsika, chifukwa anthu ako amene unawatsogolera potuluka m’dziko la Iguputo achita zinthu zowawonongetsa.+
8 Apatuka mofulumira panjira imene ndawalamula kuyendamo.+ Iwo adzipangira fano la mwana wa ng’ombe lopangidwa ndi golide wosungunula. Akuligwadira ndi kupereka nsembe kwa fanolo, ndipo akunena kuti, ‘Aisiraeli inu, uyu ndiye Mulungu wanu amene anakutsogolerani potuluka m’dziko la Iguputo.’”+
9 Yehova anauzanso Mose kuti: “Ndawayang’ana anthu amenewa, ndipo ndaona kuti ndi anthu ouma khosi.+
10 Ndileke tsopano kuti mkwiyo wanga uwayakire ndipo ndiwafafanize,+ koma iwe ndikupange kukhala mtundu waukulu.”+
11 Pamenepo Mose anakhazika pansi mtima wa Yehova Mulungu wake.+ Iye anati: “N’chifukwa chiyani, inu Yehova, mukufuna kuti mkwiyo wanu+ uyakire anthu anu, amene munawatulutsa m’dziko la Iguputo mwa mphamvu zazikulu ndiponso ndi dzanja lamphamvu?
12 Aiguputo+ anenerenji kuti, ‘Anawatulutsa m’dziko lino kuti akawaphe kumapiri ndi kuwafafaniza padziko lapansi’?+ Bwezani mkwiyo wanu woyaka motowo,+ ndipo mverani chisoni+ anthu anu kuti musawagwetsere tsoka.
13 Kumbukirani Abulahamu, Isaki ndi Isiraeli atumiki anu, amene munawalumbirira pa inu mwini,+ powauza kuti, ‘Ndidzachulukitsa mbewu yanu ngati nyenyezi zakumwamba,+ ndipo dziko lonseli limene ndalipatula ndidzalipereka kwa mbewu yanu,+ kuti likhale lawo mpaka kalekale.’”+
14 Pamenepo, Yehova anayamba kumva chisoni chifukwa cha tsoka limene ananena kuti agwetsera anthu ake.+
15 Kenako, Mose anatembenuka n’kutsika m’phirimo+ atanyamula miyala yosema ya Umboni+ m’manja mwake. Miyalayo inali yolembedwapo mawu mbali zonse ziwiri. Inali yolembedwapo mawu mbali iyi ndi mbali inayo.
16 Miyalayo inapangidwa ndi Mulungu, ndipo mawuwo analembedwapo ndi Mulungu mochita kugoba.+
17 Ndiyeno Yoswa anayamba kumva phokoso la kufuula kwa anthu, chotero anauza Mose kuti: “Kukumveka phokoso lankhondo+ kumsasa.”
18 Koma Mose anati:
“Limeneli si phokoso la nyimbo ya kupambana,+
Komanso si nyimbo yachisoni chifukwa chogonjetsedwa;
Ndikumva ngati ndi kuimba kwa mtundu wina.”
19 Chotero atayandikira msasawo n’kuona mwana wa ng’ombe+ ndi anthu akuvina, mkwiyo wa Mose unayaka ndipo nthawi yomweyo anaponya pansi miyala ija ndi kuiswa ali m’tsinde mwa phiri.+
20 Ndiyeno anatenga mwana wa ng’ombe amene iwo anapanga n’kumutentha ndi moto ndi kum’pera mpaka atakhala fumbi.+ Kenako anamwaza fumbilo pamadzi+ ndi kuwamwetsa Aisiraeli.+
21 Atatero, Mose anafunsa Aroni kuti: “Kodi anthuwa akuchitira chiyani kuti udzetse tchimo lalikulu chonchi pa iwo?”
22 Ndipo Aroni anayankha kuti: “Mkwiyo wa mbuyanga usayake. Inuyo mukuwadziwa bwino anthuwa, kuti amakonda kuchita zoipa.+
23 Iwo anandiuza kuti, ‘Tipangire mulungu woti atitsogolere,+ chifukwa sitikudziwa zimene zachitikira Mose, amene anatitulutsa m’dziko la Iguputo.’
24 Choncho ndinawauza kuti, ‘Ndani wavala zagolide? Avule zimenezo ndi kundipatsa.’ Ndiyeno golideyo ndinamuponya pamoto n’kusanduka mwana wa ng’ombe ameneyu.”
25 Mose anaona kuti anthuwo akuchita zinthu motayirira, chifukwa Aroni anawalola kuchita zotayirira+ zomwe zinachititsa adani awo kuwatonza.+
26 Ndiyeno Mose anakaima pachipata cha msasawo, ndipo anati: “Ndani ali kumbali ya Yehova? Abwere kwa ine!”+ Ndipo ana onse aamuna a Levi anayamba kusonkhana kwa Mose.
27 Pamenepo iye anawauza kuti: “Yehova Mulungu wa Isiraeli wanena kuti, ‘Aliyense wa inu amange lupanga lake m’chiuno mwake. Ndiyeno mudutse mkati mwa msasa ndi kuyenda mobwerezabwereza, kuchoka pachipata china kufika pachipata china, ndipo aliyense wa inu aphe m’bale wake, mnzake ndi mnzake wapamtima.’”+
28 Pamenepo ana a Levi+ anachita zimene Mose anawauza, moti patsiku limenelo anthu pafupifupi 3,000 anaphedwa.
29 Zitatero Mose anati: “Dzilimbitseni lero kuti muchite utumiki kwa Yehova,+ chifukwa aliyense wa inu waukira mwana wake ndi m’bale wake,+ kuti Mulungu akupatseni dalitso lero.”+
30 Pa tsiku lotsatira, Mose anati kwa anthuwo: “Inuyo mwachita tchimo lalikulu.+ Choncho ndikwera kupita kwa Yehova kuti mwina ndikakam’chonderera angakukhululukireni tchimo lanu.”+
31 Choncho Mose anabwerera kwa Yehova ndi kunena kuti: “Aa, anthuwa achita tchimo lalikulu, chifukwa adzipangira mulungu wagolide!+
32 Komano ngati mukufuna kuwakhululukira tchimo lawo,+ . . . koma ngati simukufuna, ndifafanizeni+ chonde, m’buku lanu+ limene mwalemba.”
33 Komabe Yehova anauza Mose kuti: “Amene wandichimwirayo ndi amene ndim’fafanize m’buku langa.+
34 Tsopano atsogolere anthuwa kumalo amene ndakuuza. Taona! Mngelo wanga akhala patsogolo panu,+ ndipo pa tsiku langa lopereka chilango, ndidzawalangadi chifukwa cha tchimo lawo.”+
35 Ndipo Yehova anagwetsera mliri pa anthuwo chifukwa cha mwana wa ng’ombe amene iwo anam’panga kudzera mwa Aroni.+
Patsani ena
Patsani ena
Ekisodo 32
Baibulo la Dziko Latsopano la Malemba Opatulika
https://www.jw.org/finder?docid=1011452&Book=2&Chapter=32&wtlocale=CN&srcid=share
Chichewa
mailto:?body=Werengani Baibulo Pawebusaitiyi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D32%26wtlocale%3DCN%26srcid=share&subject=Werengani Baibulo Pawebusaitiyi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Zithunzi za Ntchito Yomanga ku Britain—Gawo 1 (Kuyambira January Mpaka August 2015)
A Mboni za Yehova ku Britain akusamutsa ofesi yawo ya nthambi ku Mill Hill, mumzinda wa London, kupita kumalo ena chakum’mawa pafupi ndi mzinda wa Chelmsford m’dera la Essex. Malowa ali pa mtundu wa makilomita 70 kuchokera ku Mill Hill. Kuyambira mu January kufika mu August, anthu anakonza malo ndiponso nyumba zimene adzagwiritse ntchito pa nthawi yomanga ofesiyi.
January 23, 2015—Malo a ofesi ya nthambi
Atalandira chilolezo kuchokera kwa akuluakulu a boma m’derali, anthu anagwetsa mitengo pokonzekera kuti amangepo. Anayesetsa kuti amalize ntchitoyi nyengo yoti mbalame ziyambe kumanga zisa m’mitengoyi isanafike. Zidutswa za mitengoyi zidzagwiritsidwa ntchito popanga tinjira todutsamo ndipo matabwa ake adzagwiritsidwa ntchito pomanga ofesiyi.
January 30, 2015—Malo odyera pa nthawi yomanga
Munthu wogwira ntchito zamagetsi akulumikiza zofunikira kuti anthu ogwira ntchito yomanga azidzaonera kulambira kwa m’mawa ndiponso Phunziro la Nsanja ya Olonda la pa Beteli pamasikirini. Kale nyumbayi inali yogona anthu a pa ulendo koma panopa akuisintha kuti ikhale khitchini ndiponso malo odyera.
February 23, 2015—Malo a ofesi ya nthambi
Anthu akuika mpanda wamawaya womwe udzazungulire malo amene akumanga. Kuderali kuli tchire ndiye akuyesetsa kuti asasokoneze kwambiri moyo wa zinyama zakumeneko. Mwachitsanzo, asiya mpata wa masentimita 20 pansi pa mpandawu n’cholinga choti tizinyama tina timene timasewera pamalowa usiku tizitha kudutsa bwinobwino.
February 23, 2015—Malo a ofesi ya nthambi
Akukonza msewu wodutsa pakati pa malo ogona anthu omanga ndi malo amene adzamangepo ofesi ya nthambi.
March 5, 2015—Malo a ofesi ya nthambi
Chithunzi chojambulidwa kuchokera kum’mawa chosonyeza msewu umene akonzawo. Msewuwu ukukafika kumalo amene adzamangepo ofesi ya nthambi, omwe akuoneka m’mwamba mwa chithunzichi chakumanja. Nyumba zimene zikuoneka m’munsi akuzikonza kuti zikhale malo ogona a anthu ogwira ntchito yomanga. Adzaikanso nyumba zina zogona m’mabwalo apafupi ndi nyumbazi.
April 20, 2015—Nyumba zogona anthu ogwira ntchito
Wina wa m’Bungwe Lolamulira la Mboni za Yehova limodzi ndi wina wochokera kulikulu lathu anabwera kudzalimbikitsa anthu ogwira ntchito yomanga. Chakumapeto kwa mlunguwu kunali msonkhano wapadera umene unaulutsidwa m’Nyumba za Ufumu zonse za m’dziko la Britain ndi Ireland. Pamsonkhanowu, analengeza kuti akuluakulu a boma amumzinda wa Chelmsford anali atangowavomereza kumene kuti akhoza kuyamba kumanga ofesi yawo ya nthambi.
May 13, 2015—Malo omwe akugwiritsa ntchito pa nthawi yomanga
Anthu akuika zinthu zoteteza mizu ya mitengo ikuluikulu iwiri yomwe ili kumbali zonse za njirayi. Njirayi imapita kumalo amene akumanga ofesi ya nthambi. Zimene akuikazi zithandiza kuti pazidutsa magalimoto olemera popanda kuwononga mizu ya mitengoyo.
May 21, 2015—Nyumba zogona anthu ogwira ntchito
Akukumba ngalande zoti aikemo mapaipi opita kunyumba zogona anthu ogwira ntchito yomanga. Nyumba zonse zidzakhalapo 50 ndipo kumbuyo kwa anthuwa kukuoneka zina mwa nyumbazi.
June 16, 2015—Nyumba zogona anthu ogwira ntchito
Munthu akuika mapaipi a madzi panyumba ina yogona.
June 16, 2015—Nyumba zogona anthu ogwira ntchito
Chithunzi chojambulidwa kuchokera kum’mawa chomwe chikusonyeza nyumba zogona zimene zangoikidwa kumene. Chapansipa pakuoneka malo amene adzaike nyumba zinanso. Chakumanzere kuli nyumba yodyera ndiponso nyumba zina zomwe anthu ogwira ntchito yomanga azidzagwiritsa ntchito. Ofesi ya nthambi idzamangidwa pabwalo limene likuonekera chapakati kutsogoloko.
June 16, 2015—Nyumba zogona anthu ogwira ntchito
Munthu akulumikiza mawaya a intaneti. Izi zinafunika mwamsanga kuti ntchito yomanga iziyenda bwino, kuti anthu azilankhulana ndi akumaofesi a mayiko ena komanso ndi akulikulu lathu lapadziko lonse.
July 6, 2015—Malo a ofesi ya nthambi
Munthu akugwiritsa ntchito GPS kuti ayeze malo amene adzakumbe maenje othandiza pofufuza zinthu zakale. Akatswiri ofukula zinthu zakale adzafufuza zinthuzi ntchito yomanga isanayambike. Ngakhale kuti mzinda wa Chelmsford ndi wakalekale ndipo kunkakhala Aroma, akatswiriwo sanapeze zinthu zakale m’maenje okwana 107 amene akumbidwa kale pamalowa.
July 6, 2015—Malo omwe akugwiritsa ntchito pa nthawi yomanga
Akudula zinazake zoika pafelemu la chitseko. Nyumba zina zomwe zinalipo kale pamalowa zikukonzedwanso kuti zikhale malo ogwirira ntchito zosiyanasiyana komanso maofesi.
July 6, 2015—Malo omwe akugwiritsa ntchito pa nthawi yomanga
Akuthira dothi m’chigalimoto kuti akakwirire maenje.
July 7, 2015—Malo a ofesi ya nthambi
Chithunzi chojambulidwa kuchokera kum’mwera kwa malowa, omwe ndi aakulu maekala 85. Pafupi ndi malowa pali msewu (sukuoneka pachithunzichi) womwe anthu amadutsa popita kunyanja, kumabwalo a ndege ndiponso kumzinda wa London.
July 23, 2015—Malo a ofesi ya nthambi
Anthu olembedwa ntchito akuchotsa nyumba zakale kuti ntchito yomanga ofesi ya nthambi iyambike.
August 20, 2015—Malo omwe akugwiritsa ntchito pa nthawi yomanga
Mashini okwezera zinthu m’mwamba olemera matani 60 akutsitsa kanyumba kenakake. Maziko oti adzaikepo tinyumba tina akuonekanso. Tinyumbati tigwiritsidwa ntchito monga maofesi a anthu ogwirizanitsa ntchito yomanga ofesi ya nthambi.
Onaninso
Kodi Kuofesi ya Mboni za Yehova Kumachitika Zotani?
Alendo amaloledwa kudzaona maofesi athu. Tikukupemphani kuti inunso mupite kukaona zimene zimachitika kumeneko!